ALMA TSAPTER 18\nSi hadeng Lamoni naghuhuna na si Ammon iyo an Bantugang Espiritu --- si Ammon nagtutukdo sa hade nin tungkol sa paglalang, an pakikipagrelasyon nin Diyos sa mga tawo, asin kan pagtutubos na minagikan mismo sa paagi ni Cristo --- Si Lamoni nagtubod asin natumba sa daga na garo bagang nagadan.\nAsin ini nangyaring naglipas na si hadeng Lamoni ipinagpaapud an saiyang mga surugoon sa pagtindog sa atubangan asin magsaksi sa gabos na bagay na saindang nahiling manungod kan pangyayari.\n2 Asin kan sinda naggibo nang magsaksi sa gabos na bagay na saindang nahiling, asin saiyang napag-araman an pagkamatapaton ni Ammon sa pagpreserba kan saiyang kakarnerohan, asin man kan saiyang dakulaon na kapangyarihan sa pakikipaglaban konta sa mga tawong nagmawot na gadanon siya, siya nagngalas na gayo, asin nagsabi: Sa katunayan, ini sobra pa sa sarong tawo. Hilnga, bako daw na iyo ini an Bantugang Espiritu na iyo an nagpadara kaining sobra kadakulang mga pagpadusa sa mga katawohang ini, nin huli kan saindang mga panggagadan?\n3 Asin sinda nagsimbag sa hade, asin nagsabi: Maski iyo na nanggad siya an Bantugang Espiritu o saro sanang tawo, kami dae pong pagkaaram; pero iyo po ini an sobra nyamong pagkaaram, na siya dae kayang gadanon kan mga kaiwal nin hade; ni kaya nindang pagwaratak-watakon an mga karnero nin hade kun siya samuyang kaiba, nin huli kan saiyang pagigin eksperto asin dakulang kusog; kun kaya, kami po nakakaaram na siya sarong amigo kan hade. Asin ngonian, o hade, kami po dae makapagtubod na an sarong tawo magkaigwa nin grabeng gayong kapangyarihan, nin huli ta kami nakakaaram na siya dae kayang gadanon.\n4 Asin ngonian, kan an hade madangog an mga tataramong ini, siya nagsabi sa sainda: Ngonian ako nakakaaram na iyo ini an Bantugang Espiritu; asin siya nagbaba sa panahong ini na tanganing preserbaron an saindong mga buhay, na tanganing dae ko kamo gagaradanon arog kan sakong ginibo sa saindong mga katugangan. Ngonian iyo ini an Bantugang Espiritu na iyo an pinagsasabi kan satuyang mga ama,\n5 Ngonian iyo ini an tradisyon ni Lamoni, na saiyang naresibe gikan sa saiyang ama, na igwa nin sarong Bantugang Espiritu. Maski na ngani na dae sinda nagtutubod sa sarong Bantugang Espiritu, sinda naghuhuna-huna na an anuman na saindang ginigibo tama; daeng pagkukulang, si Lamoni nagpoon na matakot nin sobra, may pagkatakot sa saiyang nakaginibohang pagkakasala sa panggadanan kan saiyang mga surugoon;\n6 Nin huli ta siya nanggadan nin kadakul sainda nin huli ta an saindang mga katugangan iyo an nagwaratak-watak kan saindang mga karnero sa lugar kan tubig; asin kaya, nin huli ta sainda nang ginibo na an saindang mga karnero nagkawaratak-watak sinda ginaradan.\n7 Ngonian iyo ini an ginigibo kan mga Lamanitang ini na magtindog sa may mga tubig kan Sebus na tanganing pagwaratak-watakon an mga karnero kan mga katawohan, na sa arog kaini sinda puwedeng burugawon paharayo an kadakul na nagkawaratak-watak pasiring sa saindang sadireng kadagaan, ini bilang saro sa mga gibo nindang pang-aagaw sa mga kairiba ninda.\n8 Asin ini nangyaring naglipas na si hadeng Lamoni naghapot sa saiyang mga surugoon, na nagsasabi: Haen an tawong ini na igwa nin sobra kadakulang kapangyarihan?\n9 Asin sinda nagsabi sa saiya: Hilnga, siya nagbabahog kan saimong mga kabayo. Ngonian an hade nagsugo sa saiyang mga surugoon, bago pa man sa panahon kan pagpapatubig kan saiyang mga kakarnerohan, na dapat nindang pag-andamon an saiyang mga kabayo asin mga karwahe, asin ihatod siya sa kadagaan nin Nephi; nin huli ta nagkaigwa nin sarong dakulang piyesta na pinaggigibo sa kadagaan nin Nephi, sa paagi kan ama ni Lamoni, na iyo kaidto an hade sa bilog na kadagaan.\n10 Ngonian kan si hadeng Lamoni nadangog na si Ammon pinag-aandam an saiyang mga kabayo asin an saiyang mga karwahe siyang gayo nagngangalas, nin huli sa katapatan ni ammon, na nagsasabi: Sa katunayan dae nagkaigwa nin arin man na mga surugoon sa pag-iriba kan gabos kong mga surugon na nagin grabeng gayo an pagkatotoo na arog kan tawong ini; nin huli ta siya nakakagiromdom kan gabos kong mga kasugoan na tanganing saiyang pagsunudon an mga ini.\n11 Ngonian ako nakakasegurong nakakaaram na iyo ini an Bantugang Espiritu, asin ako nagmamawot saiya na siya magdulok sako digde, pero habo kong gibohon.\n12 Asin ini nangyaring naglipas na kan si Ammon naipag-andam na an mga kabayo asin an mga karwahe para sa hade asin sa saiyang mga surugoon, siya nagduman palaog pasiring sa hade, asin saiyang nahiling na an hitsura kan hade nagbago; kun kaya siya mabalik kuta na paluwas sa saiyang presensiya.\n13 Asin an saro sa mga surugoon kan hade nagsabi sa saiya: Rabbanah, na iyo na, sa interpretasyon, pano nin kapangyarihan o bantog na hade, na pinagkokonsidera an saindang mga hade na pano nin kapangyarihan; asin kaya siya nagsabi sa saiya: Rabbanah, an hade nagmawot saimo na maki-atubang ka.\n14 Kun kaya si Ammon ibinalik an saiyang sadire sa paki-atubang sa hade, asin nagsabi sa saiya: Ano po baya an saimong kabutan na dapat kong gibohon para saimo, o hade? Asin an hade dae nakasimbag saiya sa laog nin sarong oras, na uyon sa saindang panahon, nin huli ta dae niya maaaraman kun ano baya an saiyang dapat na sabihon sa saiya.\n15 Asin ini nangyaring naglipas na si Ammon nagsabi sa saiya giraray: Ano po baya an saimong pinagmamawot sa sakuya? Alagad an hade dae nagsimbag saiya.\n16 Asin ini nangyaring naglipas na si Ammon, bilang napapano kan Espiritu nin Diyos, kun kaya saiyang naiisipan an mga kaisipan kan hade. Asin siya nagsabi sa saiya: Bako daw nin huli ta saimong nadangog na sakuyang dinepensahan an saimong mga surugoon asin an saimong mga kakarnerohan, asin nakagadan kan pito sa saindang mga katugangan sa paagi nin tirador asin kan espada, asin pinurutol ko an mga takyag kan iba pa, na tanganing maidepensa an saimong mga kakarnerohan asin an saimong mga surugoon; hilnga, bako daw na iyo ini an nagkakausa kan saimong mga pagngangalas?\n17 Ako nagsasabi sa saimo, ano baya ini, na tanganing an saimong mga pagngangals dakulaon na gayo? Hilnga, ako sarong tawo, asin ako an saimong surugoon; kun kaya, an anuman na saimong pinagmamawot na tama, iyo an mawot kong gibohon.\n18 Ngonian kan an hade nadangog an mga tataramong ini, siya nagngalas giraray, nin huli ta saiyang napagmasdan na si Ammon kayang makaaram kan saiyang mga kaisipan; pero maski na ngani kaini, si hadeng Lamoni nagbuka kan saiyang nguso, asin nagsagi sa saiya: Siisay ka baga? Bako daw na ika an Bantugang Espiritu, na nakakaaram kan gabos na mga bagay?\n19 Si Ammon nagsimbag asin nagsabi saiya: Bako po ako.\n20 Asin an hade nagsabi: Paano mo naaaraman an mga kaisipan kan sakuyang puso? Ika puwedeng makapagtaram nin may kapusugan, asin sabihon sako an manungod sa mga bagay na ini; asin man sabihan daw sako na sa anong kapangyarihan na saimong nagadan asin pinagpurutol-putol an mga takyag kan sakuyang mga katugangan na nambubulabog kan sakuyang mga karnero---\n21 Asin ngonian, kun saimong pagmawoton na sabihon sako an manungod kan mga bagay na ini, an anuman na saimong pagmamawoton itatao ko saimo; asin kun kinakaipo, ako magpapabantay saimo kan sakuyang mga soldados; pero ako nakakaaram na iaw mas pano pa an kapangyarihan kesa sa gabos sainda; daeng pagkukulang, na an anuman na saimong pagmamawoton gikan sakuya ako magtatao kaini sa saimo.\n22 Ngonian si Ammon nagin madunong, alagad bakong maraot, siya nagsabi ki Lamoni: Puwede ka daw pong magdangog sa sakuyang mga tataramon, kun ako magsasabi saimo sa anong kapangyarihan na ako nakakapaggibo kan mga bagay na ini? Asin iyo ini an bagay na ako po nagmamawot sa saimo.\n23 Asin an hade nagsimbag saiya, asin nagsabi: Iyo, ako maniniwala kan gabos mong mga tataramon. Asin kaya siya nadakop na may kadayaan.\n24 Asin si Ammon nagpoon sa pagtaram sa saiya na may kapusugan, asin nagsabi sa saiya: Nagtutubod ka daw na igwang sarong Diyos?\n25 Asin siya nagsimbag, asin nagsabi sa saiya: Ako mayong kaaraman kun ano an boot sabihon kaiyan.\n26 Asin pagkatapos si Ammon nagsabi: Nagtutubod ka daw na igwa nin sarong Bantugang Espiritu?\n27 Asin siya nagsabi, iyo.\n28 Asin si Ammon nagsabi: Iyo ini an Diyos. Asin si Ammon nagsabi sa saiya giraray: Nagtutubod ka daw na ining Bantugang Espiritu na iyo an Diyos, iyo an naglalang kan gabos na mga bagay na yaon sa langit asin yaon sa kinaban?\n29 Asin siya nagsabi: Iyo, ako nagtutubod na siya an naglalang kan gabos na mga bagay na yaon sa kinaban; pero ako daeng pagkaaram sa mga langit.\n30 Asin si Ammon nagsabi sa saiya: An mga langit iyo an lugar kun saen an Diyos nag-eerok asin gabos niyang banal na mga anghel.\n31 Asin si hadeng Lamoni nagsabi: Bako daw na ini halangkaw sa kinaban?\n32 Asin si Ammon nagsabi: Iyo po, asin siya naghihiling sa ibaba sa gabos na mga kaakian nin mga tawo; asin siya nakakaaram kan gabos na mga kaisipan asin mga katuyuhan kan puso; nin huli ta sa paagi kan saiyang kamot sinda gabos pinaglalang gikan pa sa kapinunan.\n33 Asin si hadeng Lamoni nagsabi: Ako nagtutubod kan gabos na mga bagay na ini na saimong pinagsasabi. Bako daw na ika ipinadara gikan sa Diyos?\n34 Si Ammon nagsabi sa saiya: Ako sarong tawo; asin an tawo sa kapinunan piglalang susog sa imahen nin Diyos, asin ako pinag-apud sa paagi kan saiyang Banal na Espiritu na tanganing magtukdo kaining mga bagay sa katawohang ini, na tanganing sinda puwedeng madara pasiring sa sarong kaaraman na husto asin totoo;\n35 Asin an sarong parte kan Espiritu nag-eerok sa laog ko, na iyo an nagtatao sakuya nin kaaraman, asin man kapangyarihan na uyon sa sakuyang pagtubod asin mga pagmamawot na yaon sa Diyos.\n36 Ngonian kan si Ammon nakapagtaram na kaining mga tataramon, siya nagpoon sa paglalang kan mundo, asin man an paglalang ki Adan, asin nagsabi saiya kan gabos na mga bagay manungod sa pagkahulog nin tawo, asin ipinagpahayag asin ipinaliwanag sa atubangan niya an mga talaan asin an banal na mga kasuratan nin mga katawohan, na ipinagtaram sa paagi kan mga propeta, magin hanggan sa panahon na an saindang ama, si Lehi, naghale sa Jerusalem.\n37 Asin siya man nagpahayag sa sainda (nin huli ta idto para sa hade asin sa saiyang mga surugoon) an gabos na pagraralakbay kan saindang mga ama sa kaparangan, asin ka gabos nindang mga pagtitios nin pagkagutom asin pagkapaha, asin sa saindang kasakitan, asin iba pa.\n38 Asin siya man nagpahayag sa sainda manungod sa mga pagrerebelde ninda Laman asin Lemuel, asin kan mga akeng lalake ni Ishmael, iyo, an gabos nindang pagrerebelde saiyang ipinagsagi sa sainda; asin siya nagpaliwanag pang gayo sa sainda kan gabos na mga talaan asin mga eskritura magpoon sa panahon na si Lehi naghale sa Jerusalem hanggan sa presenteng panahon.\n39 Pero bako lang ini gabos; nin huli ta siya nagpaliwanag pang gayo sa sainda an plano nin pagtutubos, na ipinag-andam gikan pa sa pundasyon kan mundo; asin saiya man ipinagpaaram sa sainda an manungod sa pag-abot ni Cristo, asin an gabos na mga gibo nin Kagurangnan saiyang hinimong maipaaram sa sainda.\n40 Asin ini nangyaring naglipas na pagkatapos na siya nakapagsabi na kan gabos kaining mga bagay, asin ipinagpaliwanag na gayo an mga ini sa hade, na an hade nagtubod sa gabos niyang mga tataramon.\n41 Asin siya nagpoon sa pagngayo-ngayo sa Kagurangnan, na nagsasabi: O Kagurangnan, kaheraki baya; na uyon sa saimong abundang pagkaherak na saimong pinangangaputan para sa mga katawohan nin Nephi, magkaigwa man lugod ako, asin an sakuyang mga katawohan.\n42 Asin ngonian, kan siya nakapagsabi na kaini, siya natumba sa daga, na garo bagang siya gadan na.\n43 Asin ini nangyaring naglipas na an saiyang mga surugoon pinag-alsa siya asin pinagdara siya pasiring sa saiyang agom, asin ipinamugtak siya sa sarong higdaan; asin siya nakahigda na garo baga siya gadan na sa laog nin duwang aldaw asin duwang banggi; asin an saiyang agom, asin an saiyang mga akeng lalake, asin an saiyang mga akeng babae nagparamundo para sa saiya, na arog sa manera kan mga Lamanita, grabeng gayo an pagmumundo sa saiyang pagkawara.\n# posted by Unknown @ 11/04/2005 04:18:00 PM\nALMA TSAPTER 16\nAn mga Lamanita dinestroso an mga katawohan nin Ammonihah--- Si Zoram iyo an nagpamayo sa mga Nephita sa kapangganahan laban sa mga Lamanita--- Si Alma asin Amulek asin kadakul pang iba nagbalangibog nin tataramon--- Sinda nagparatukdo na pagkatapos sa saiyang pagkabuhay-liwat si Cristo magpapahiling sa mga Nephita.\nAsin ini nangyaring naglipas sa ika-onseng taon nin pagpapamahala kan mga huwes sa bilog na katawohan nin Nephi, sa ikalimang aldaw kan ikaduwang bulan, na nagkaigwa nin grabeng katuninongan sa kadagaan nin Zarahemla, na dae nagkaigwa nin mga giyera o pagralaban-laban sa laog nin nagkapirang mga taon, magin hanggan sa ikalimang aldaw kan ikaduwang bulan sa ika-onseng taon, nagkaigwa nin sarong pagkururahaw nin giyera na nadangog sa bilog na kadagaan.\n2 Nin huli ta hilnga, an mga kasundaluhan kan mga Lamanita nag-arabot sa may kaparangang parte, pasiriring sa mga kasagkoran nin kadagaan, magin hanggan sa siyudad nin Ammoniha, asin nagpoon sa panggagadan sa mga katawohan asin dinestroso an siyudad.\n3 Asin ngonian ini nangyaring naglipas, bago pa man makapagtipon nin maninigong mga paralaban na tanganing sinda paaratrason paluwas sa kadagaan, sainda nang nadestroso an mga katawohan na yaraon sa laog kan siyudad nin Ammonihah, asin sa iba man na yaraon sa mga kasagkoran nin Noah, asin dinarara an iba bilang mga bihag pasiring sa kaparangan.\n4 Asin ngonian ini nangyaring naglipas na an mga Nephita nagmarawot na mabawi sinda na nagkadarara paharayo bilang bihag pasiring sa kaparangan.\n5 Kun kaya, siya bilang pingngaranan na pinakapamayong kapitan kan bilog na kasundaluhan kan mga Nephita, (asin an saiyang pangaran iyo si Zoram, asin siya igwa nin duwang akeng lalake, si Lehi asin Aha)--- ngonian si Zoram asin an saiyang duwang akeng lalake, na nakakaaram na si Alma iyo an halangkaw na pade sa bilog na simbahan, asin nakadangog na siya igwa nin espiritu kan propesiya, kun kaya sinda nagpaduman sa saiya asin nagmawot sa saiya na maaraman kun an Kagurangnan nagtutugot na sinda magpasiriring sa kaparangan na tanganing haranapon an saindang mga katugangan, na pinagdarara bilang bihag kan mga Lamanita.\n6 Asin ini nangyaring naglipas na si Alma naghapot sa Kagurangnan mapanungod kaining bagay. Asin si Alma nagbalik asin nagsabi sa sainda: Hilnga, an mga Lamanita magbabalyo sa salog nin Sidon sa may sur na parte nin kaparangan, paharayo paitaas lampas sa mga kasagkoran kan daga nin Manti. Asin hilnga duman nindo sinda mananagboan, sa may sirangang parte kan salog nin Sidon, asin duman an Kagurangnan iyo an magtatao sa saindo kan saindong mga katugangan na nagkadarara bilang bihag kan mga Lamanita.\n7 Asin ini nangyaring naglipas na si Zoram asin an saiyang mga akeng lalake nagbalyo sa salog Sidon, kairiba an saindang mga kasundaluhan, asin nagralakbay paharayo lampas sa mga kasagkoran nin Manti pasiring sa sur na parte nin kaparangan, na yaon sa sirangang parte kan salog nin Sidon.\n8 Asin saindang nagka-arabutan an mga paralaban kan mga Lamanita, asin an mga Lamanita nagkawararak asin nag-aratras pasiring sa kaparangan; asin saindang nagkabarawi an saindang mga katugangan na nagkadarara bilang mga bihag nin mga Lamanita, asin mayo ni saro sa mga kalag an nawara sa mga nagkabirihag. Asin sinda pinagdarara kan saindang mga katugangan na tanganing pagsadirehon an saindang mga kadagaan.\n9 Asin kaya nagtapos an ika-onseng taon kan mga huwes, an mga Lamanita na pina-aratras paluwas sa kadagaan, asin an mga katawohan nin Ammonihah nagkaderestroso; iyo, an lambang nabubuhay na kalag nin mga Ammonihita nagkaderestroso, asin man an saindang bantog na siyudad, na saindang pinagsasabi na maski an Diyos dae kayang destrosohon ini, nin huli kan kadakulaan kaini.\n10 Pero hilnga, sa sarong aldaw binayaan na mayong tawo; asin an mga bangkay pinagkakarakan nin mga ayam asin mga layas na mga hayop nin kaparangan.\n11 Daeng pagkukulang, pagkatapos nin kadakul na mga aldaw an saindang garadan na mga hawak pinagparatong-patong sa lalawgon kan kinaban, asin an mga ini pinagtarambunan nin sarong hababawon na lulubngan. Asin ngonian grabeng gayo an parong kan mga ini na tanganing an mga katawohan dae kayang magpaduman tanganing pagsadirehon an kadagaan nin Ammonihah sa laog nin kadakul na mga taon. Asin ini pinag-aapud na an lugar nin kapahamakan kan mga Nehor; nin huli ta sinda yaon sa propesyon ni Nehor, na nagkagaradan; asin an saindang mga kadagaan nagin yaon sa pagkahamak.\n12 Asin an mga Lamanita dae na giraray nag-abot sa pagkipaggiyera laban sa mga Nephita hanggan sa ika-katorseng taon nin pagpapamahala kan mga huwes sa bilog na katawohan nin Nephi. Asin kaya sa laog nin tulong taon na an mga katawohan nin Nephi nagkaigwa nin padagos na katuninongan sa bilog na kadagaan.\n13 Asin si Alma asin Amulek nagpadagos sa pagbabalangibog nin pagsosolsol sa mga katawohan sa saindang mga templo, asin sa saindang mga sanktuwaryo, asin man sa saindang mga sinagoga, na ipinagtugdok na arog na gayo sa manera kan mga Hudiyo.\n14 Asin habang kadakul na gayo an nakadangog kan saindang mga tataramon, sa sainda sinda nagheras kan tataramon nin Diyos, na mayong pinipiling mga persona, sa pirmeng pagkakataon.\n15 Asin kaya iyo ini an padagos na ginibo ni Alma asin Amulek, asin man kan kadakul pang iba na pinili para sa pagtrabaho, na tanganing magbalangibog nin tataramon sa kabilugan nin kadagaan. Asin an pagkatugdas nin simbahan nagin bantog sa kabilugan nin kadagaan, sa gabos na rehiyon sa palibot, sa gabos na mga katawohan nin mga Nephita.\n16 Asin mayo nin daeng pagkapararehas sa kairibahan ninda; an Kagurangnan pinagpabulos an saiyang Espiritu sa bilog na lalawgon nin kadagaan na tanganing ipag-andam an mga isip nin mga kaarakian nin mga tawo, o na tanganing ipag-andam an saindang mga puso sa pagtanggap nin tataramon na dapat na ipagtukdo sa pag-iriba ninda sa panahon kan saiyang pag-abot---\n17 Na tanganing sinda dae puwedeng magtinagas laban sa tataramon, na tanganing sinda dae puwedeng magin daeng paniniwala, asin magpasiring sa kapahamakan, kundi na tanganing sainda puwedeng tanggapon an tataramon na may pagka-ogma, asin bilang sarong sanga na maisugpon sa tunay na puno nin ubas, na tanganing sinda puwedeng makalaog pasiring sa kapahingaloan nin Kagurangnan saindang Diyos.\n18 Ngonian ining mga kapadean na nagpaduman sa mga katawohan nagbalangibog laban sa gabos na mga kaputikan, asin sa mga darayaan asin sa mga iringgitan, asin sa mga iriwal-iwal, asin sa mga malisya, asin sa mga karantiyawan, asin harabonan, pananalakat, pandarambong, panggagadan, pakikiapid, asin sa gabos na manera nin kahalayan, nagtutukdo na an mga bagay na ini dae dapat na mangyayari---\n19 Pinapakusog an mga bagay na harani nang gayong mag-abot; iyo, pinapakusog na itinutukdo an pag-abot kan Ake nin Diyos, an saiyang mga pagpapakasakit asin kagadanan, asin man pagkabuhay-liwat nin mga gadan.\n20 Asin kadakul sa mga katawohan an nagharapot manungod sa lugar na kun saen an Ake nin Diyos mag-aabot; asin sinda nagtukdo na siya magpapahiling sa sainda pagkatapos na siya mabuhay-liwat; asin kaini an mga katawohan nakadangog na may dakulang kaogmahan asin pagka-ogma.\n21 Asin ngonian pagkatapos na an simbahan naitugdas na sa bilog na kapalibutan nin kadagaan--- na nagkaigwa nin kapangganahan kontra sa diyablo, asin an tataramon nin Diyos ipinagbalangibog sa tunay na katotohanan kaini sa bilog na kadagaan, asin an Kagurangnan nagpabulos kan saiyang mga biyaya sa mga katawohan--- kaya nagtapos an ika-katorseng taon kan pagpapamahala nin mga huwes sa bilog na katawohan nin Nephi.\n# posted by Unknown @ 11/02/2005 08:41:00 AM\nALMA TSAPTER 15\nSi Alma asin si Amulek nagpaduman sa Sidom asin nag-establisa nin sarong simbahan--- Si Alma an nagbulong ki Zeezrom, na naki-ayon na sa simbahan--- Kadakul an nagkaburunyagan asin an Simbahan nag-asenso--- Si Alma asin si Amulek nagpasiring sa Zarahemla.\nAsin ini nangyaring naglipas na si Alma asin Amulek sinugo na maghale paluwas sa siyudad; asin sinda naghale, asin nagpaduman pasiring sa kadagaan nin Sidom; asin hilnga, duman saindang nagkanaragboan an gabos na mga katawohan na nagharale paluwas sa kadagaan nin Ammonihah, na pinagpaharale paluwas asin pinaggarapo, nin huli ta sinda naturubod sa mga tataramon ni Alma.\n2 Asin saindang ipinag-estorya sa sainda an gabos na pangyayari sa saindang mga agom na babae asin mga kaakian, asin man an manungod sa sainda, asin kan saindang kapangyarihan nin kaligtasan.\n3 Asin man si Zeezrom nakahigda sa kahelangan sa Sidom, igwa nin matinding kalentura, na nagin kausa kan dakulang mga kasakitan nin saiyang isip mapanungod sa saiyang karigsokan, nin huli ta saiyang pighuhuna na si Alma asin Amulek mayo na; asin siayang pighuhuna na sinda ginaradan na nin huli kan saiyang kadaendatahan. Asin ining dakulaon na pagkakasala, asin an saiyang kadakul pang mga kasalanan, iyo an nagpakulog sa saiyang isip hanggan ini nagin malala-on nang gayo, na dae nang kaligtasan; kun kaya siya pinunan na magkaigwa nin matinding init.\n4 Ngonian, kan saiyang madangog na si Alma asin Amulek yaon sa kadagaan nin Sidom, an saiyang puso nagpoon na magkaigwa nin kusog-boot; asin siya nagpadara nin sarong mensahe sa sainda, na nagmamawot sainda na magpasiring sa saiya.\n5 Asin ini nangyaring naglipas na sinda nagpaduman tulos-tulos, na nagsusunod sa mensahe na saiyang ipinadara sa sainda; asin sinda naglaog sa harong sagkud ki Zeezrom; asin sainda siysng nanagboan sa saiyang higdaan, may helang, na pinaluluyahang gayo na may matinding kalentura; asin an saiyang isip man sobrang gayo an kasakitan nin huli kan saiyang mga kadaendatahan; asin kan saiyang mahiling sinda saiyang ibiningat an saiyang kamot, asin nakiolay sainda na saindang bulungon siya.\n6 Asin ini nangyaring naglipas na si Alma nagsabi sa saiya, na kinakaputan an saiyang kamot: Nagtutubod ka sa kapangyarihan ni Cristo pasiring sa kaligtasan?\n7 Asin siya nagsimbag asin nagsabi: Iyo, ako may pagtubod sa gabos na mga tataramon na saimong pinagtutukdo.\n8 Asin si Alma nagsabi: Kun ikaw nagtutubod sa pagtutubos ni Cristo ika mararahay.\n9 Asin siya nagsabi: Iyo, ako nagtutubod uyon sa saimong mga tataramon.\n10 Asin pagkatapos si Alma nagngayo-ngayo sa Kagurangnan, na nagsasabi: O Kagurangnan samuyang Diyos, kaheraki an tawong ini, asin bulungon mo po siya uyon sa saiyang pagtubod na yaon ki Cristo.\n11 Asin kan si Alma nakapagsabi na kaining mga tataramon, si Zeezrom nagbuhat sa pagtindog sa saiyang mga bitis, asin nagpoon sa paglakaw; asin ini pinagpangyari na may dakulang kangalasan sa bilog na mga katawohan; asin an pagkaaram kaini kuminalat sa kabilugan nin gabos na kadagaan nin Sidom.\n12 Asin si Alma an nagbunyag ki Zeezrom sa pangaran nin Kagurangnan; asin siya nagpoon sa panahon na idto na magbalangibog sa mga katawohan.\n13 Asin si Alma nag-establisa nin simbahan sa kadagaan nin Sidom, asin nagparakonsagra nin mga kapadean asin mga paratukdo sa kadagaan, nagparabunyag sa pangaran nin Kagurangnan sa kiirisay man na nagmamawot na mabunyagan.\n14 Asin ini nangyaring naglipas na sinda nagdakul; nin huli ta sinda nag-arabot sa pagtiripon gikan sa gabos na rehiyon sa palibot kan Sidom, asin binurunyagan.\n15 Alagad sa mga katawohan na yaraon sa kadagaan nin Ammonihah, sinda giraray sarong pinatagas na puso asin sarong tiso an liog na mga katawohan; asin sinda dae nagsosolsol kan saindang mga pagkakasala, na pinapanungod an bilog na kapangyarihan ni Alma asin Amulek na gikan sa diyablo; nin huli ta sinda yaon sa propesyon ni Nehor, asin dae nagtuturubod sa pagsosolsol kan saindang mga kasalanan.\n16 Asin ini nangyaring naglipas na si Alma asin Amulek, si Amulek na nagpabaya na kan gabos niyang bulawan, asin plata, asin sa saiyang mga makantidad an mga bagay, na nagkawaralat sa daga nin Ammonihah, nin huli sa tataramon nin Diyos, siya bilang pinagsikwal na ninda na saiyang dating mga amigo asin man kan saiyang ama asin saiyang mga kalahi;\n17 Kun kaya, pagkatapos ni Alma na makapag-establisa nin simbahan sa Sidom, nahihiling na an mga katawohan pinagsiyasat susog sa kapaabaw-abawan kan saindang mga puso, asin nagpoon na magpakumbaba sa atubangan nin Diyos, asin nagpoon na mag-asembliya kan saindang mga sadire na magkatiripon-tipon sa saindang mga sanktuwaryo para sa pagsamba sa Diyos sa atubangan nin altar, nagbabantay asin nagpapangadye pirme, na tanganing sinda mailigtas gikan ki Satanas, asin sa kagadanan, asin gikan sa kapahamakan---\n18 Ngonian arog kan sinabi ko na, si Alma na nahihiling an gabos na ining mga bagay, kun kaya saiyang pinag-iba si Amulekasin nagpaduman pasiring sa kadagaan nin Zarahemla, asin dinara siya sa saiyang sadireng harong, asin nagpatabang siya sa saiyang mga pagtitios, asin pinakusog siya sa Kagurangnan.\n19 Asin kaya nagtapos an ikasampulong taon kan pagpapamahala kan mga huwes sa bilog na katawohan nin Nephi.\n# posted by Unknown @ 11/01/2005 01:48:00 PM\nALMA TSAPTER 14\nSi Alma asin si Amulek ipinagkunkon sa prisohan asin pinasakitan--- An mga paratubod asin an saindang mga banal na eskritura pinagsurulo nin kalayo--- An mga martir na ini pinagtanggap nin Kagurangnan sa kamurawayan--- An mga muralya nin prisohan nagkararaot asin nagkahurugmok--- Si Alma asin si Amulek iniligtas asin an saindang mga persigidor nagkagaradan.\nAsin ini nangyaring naglipas na pagkatapos na siya nakapagtaram na nin tapos sa mga katawohan kadakul sainda an nagtubod sa saiyang mga tataramon, asin nagpoon na magsosolsol, asin sa pagsaliksik sa mga eskritura.\n2 Alagad an mas kadakul na parte sainda nagmamawot na saindang madestroso sinda Alma asin Amulek; nin huli ta sinda nagka-aranggot ki Alma, nin huli sa kalinawan kan saiyang mga tataramon ki Zeezrom; asin sinda man nagsabi na si Amulek nakapagputik sa sainda, asin nakapagbasang-basang laban sa saindang ley asin man laban sa saindang mga abugado asin mga huwes.\n3 Asin sinda man nagka-aranggot kina Alma asin Amulek; asin nin huli ta sinda nakapagpatotoo nin yanong kapaliwanagan laban sa saindang mga karigsokan, sinda nagplanong garadanon sinda nin patago.\n4 Alagad ini nangyaring naglipas na sinda dae nakagibo, pero sainda pinagdara sinda asin ginarapos sinda nin makukusog na mga pangapos, asin pinagdara sinda sa atubangan kan pinakapamayong huwes kan daga.\n5 Asin an mga katawohan nagduruman asin nagterestigo laban sa sainda--- nagparapatotoo na sinda nagbasang-basang laban sa ley, asin kan saindang mga abugado asin mga huwes nin kadagaan, asin man sa gabos na mga katawohan na yaraon sa kadagaan; asin man nagpatotoo na igwang Diyos alagad saro sana, asin na tanganing saiyang ipadara an saiyang Ake sa mga katawohan, alagad siya dae dapat na magliligtas sainda; asin kadakul kaining mga bagay na ipinagpatotoo kan mga katawohan laban kina Alma asin Amulek. Ngonian ini ginibo sa atubangan mismo kan pinakapamayong huwes nin kadagaan.\n6 Asin ini nangyaring naglipas na si Zeezrom nagngalas sa mga tataramon na saiya nang ipinagtaram; asin siya man nakaaram na manungod sa pagkabulag kan mga isip, na saiyang pinagkausa sa mga katawohan sa paagi kan saiyang kaputikang mga tataramon; asin an saiyang kalag nagpoon na malugadan sa irarom nin sarong pagkaaram kan saiyang sadireng kasalanan; iyo, siya nagpoon na mapalibutan sa paagi kan mga kasakitan nin impiyerno.\n7 Asin ini nangyaring naglipas na siya nagpoon sa pagkurahaw sa mga katawohan, na nagsasabi: Hilnga, ako nagkasala, asin an mga tawong ini mayong kadugtaan sa atubangan nin Diyos. Asin siya nagpoon sa pagpapakiolay para sainda magpoon sa panahon na idto sagkud pa man; alagad saindang sinikwal siya, na nagsasabi: Bako daw na ika man nalulukuban nin diyablo? Asin sinda nagtupga nin laway sa saiya, asin pinaghaboan siya gikan sa pag-iriba ninda, asin man an gabos na nagtubod sa mga tataramon na ipinagtaram na ni Alma asin Amulek; asin sainda sindang pinagtabuyan paluwas, asin nagpadara nin mga tawo na tanganing gapoon sinda.\n8 Asin saindang pinagdara an saindang mga agom na babae asin mga kaakian na magkasararo, asin an siirisay na nagtubod o natukdoan na magtubod sa tataramon nin Dios saindang pinaggibo na sinda maisapog pasiring sa kalayo; asin sainda man dinarara an saindang mga talaan na naglalaman kan banal na kasuratan, asin pinag-apon man sinda pasiring sa kalayo, na tanganing an mga ini masulo asin madestroso sa paagi nin kalayo.\n9 Asin ini nangyaring naglipas na saindang dinakop si Alma asin si Amulek, asin dinarara sinda pasiring sa lugar nin pagkamartir, na tanganing saindang masaksihan an kapahamakan ninda na pinagkukunsumo nin kalayo.\n10 Asin kan si Amulek nahiling an mga kasakitan kan mga kababaehan asin mga kaarakian na nagkasurulo nin kalayo, siya man nakulugan; asin siya nagsabi ki Alma: Paano daw kita makapagsaksi kaining makangorongirhat na eksena? Kun kaya kaipuhan tang ibingat an satuyang mga kamot, asin ipahiling an kapangyarihan nin Diyos na yaon satuya, asin iligtas sinda gikan sa mga laad.\n11 Pero si Alma nagsabi sa saiya: An Espiritu nagpupugol sakuya na dae ko ipagbingat an sakuyang kamot; nin huli ta an kagurangnan an magtatanggap sainda sa itaas pasiring sa saiyang sadire, sa kamurawayan; asin siya nahimong magtugot na an bagay na ini mangyari, o na an mga katawohan maggibo kaining bagay sa sainda, uyon sa pagkatagas kan saindang mga puso, na tanganing an mga paghuhukom na saiyang gigibohon sa sainda sa saiyang kaanggutan puwedeng magin husto; asin an dugo kan mga inosente magtitindog bilang sarong testigo laban sainda, iyo, asin magkukurahaw nin makusugon laban sainda sa huring aldaw.\n12 Ngonian si Amulek nagsabi ki Alma: Hilnga baka saindang susuloon man kita.\n13 Asin si Alma nagsabi: Pabayaan tang mangyari iyan uyon sa kagustuhan nin Kagurangnan. Alagad, hilnga, an satuyang trabaho dae pa tapos; kun kaya dae ninda kita susuloon.\n14 Ngonian ini nangyaring naglipas na kan an mga hawak kaidtong pinag-arapon pasiring sa kalayo nagkaturupok na, asin man an mga talaan na ipinagsapog sa kairibahan ninda, an pinakapamayong huwes nin kadagaan nag-abot asin nagtindog sa atubangan ni Alma asin ni Amulek, habang sinda nakagapos; asin saiya sindang sinampaling kan saiyang kamot sa saindang mga pisngi, asin nagsabi sa sainda: Pagkatapos kaining saindong nasaksihan, magbabalangibog pa kamo giraray sa mga katawohang ini, na sinda ipagtatapok pasiring sa sarong danaw nin kalayo asin asupre?\n15 Hilnga, nahihiling nindo na mayo kamong kapangyarihan sa pagligtas sa sainda na ipinagsasapog pasiring sa kalayo; ni an Diyos iyo an nagligtas sainda nin huli ta sinda yaon sa saindong pagtubod. Asin an huwes pinagsampaling giraray sinda sa saindang mga pisngi, asin naghapot: Ano an masasabi nindo sa saindong mga sadire?\n16 Ngonian an huwes na ini saro sa nasususog kan orden asin pagtubod ni Nehor, na iyo an guminadan ki Gideon.\n17 Asin ini nangyaring naglipas na si Alma asin si Amulek mayong isinimbag saiya; asin saiya giraray pinakulgan sinda, asin ipinagtao sa mga opisyal sinda na tanganing kulungon sa prisohan.\n18 Asin kan sinda kinulong sa prisohan nin tulong aldaw, nag-arabot-abot an kadakul na mga abugado, asin mga huwes, asin mga kapadean, asin mga paratukdo, na yaon sa propesiya ni Nehor; asin sinda nagpasiriring sa laog kan prisohan na mahiling sinda, asin sinda nagharapot sainda manungod sa kadakul na mga tataramon; alagad sinda dae nagsimbag sainda.\n19 Asin ini nangyaring naglipas na an huwes nagtindog sa atubangan ninda, asin nagsabi: Tada ta habo nindong pagsimbagon an mga kahaputan kaining mga katawohan? Dae kamo nakakaaram na ako igwa nin kapangyarihan na ipagsapog kamo pasiring sa mga laad? Asin saiya sindang sinugo na magtaram; alagad sinda dae nagsimbag.\n20 Asin ini nangyaring naglipas na sinda nagharale asin nagpaduman sa kaniya-kaniyang mga dalan, alagad nagbaralik giraray sa pagkaaga; asin an huwes giraray pinagsampaling sinda sa saindang mga pisngi. Asin kadakul an nag-arabot giraray, asin pinagkulgan sinda, na nagsasabi: Makapagtindog kamo giraray asin paghusgaran ining mga katawohan, asin kondenaron an samuyang ley? Kun kamo igwang gayo nin sobrang kapangyarihan tadaw ta dae nindo ipinagliligtas an saindong mga sadire?\n21 Asin kadakul pang mga bagay na arog kaini an saindang isinabi sa sainda, pinaparagot an saindang mga ngipon sa sainda, asin nagtitipga nin laway sa sainda, asin nagsasabi: Ano an samuyang hitsura kun kami kondenado?\n22 Asin kadakul pang mga bagay na arog kaini, iyo, gabos na manera nin arog kaining mga bagay na saindang pinagsabi sa sainda; asin kaya saindang pinagtuya-tuya sinda sa laog nin kadakul na mga aldaw. Asin dae sinda pinagtatawanan nin pagkakan na tanganing sinda magkakagurutom, asin tubig na tanganing sinda magkakaparaha; asin saind man sindang hinalean kan saindang mga bado na tanganing sinda nakahuba sana; asin kaya sinda nagagapusan nin makukusog na mga panggapos, asin ikinunkon sa laog nin prisohan.\n23 Asin ini nangyaring naglipas pagkatapos na sinda nagtios sa laog nin kadakul na mga aldaw, (asin yaon kaidto sa ikadosing aldaw, sa ikasampulong bulan, sa ikasampulong taon kan pagpapamahala nin mga huwes sa mga katawohan nin Nephi) na an pinakapamayong huwes sa bilog na kadagaan nin Ammonihah asin kadakul sa saindang mga paratukdo asin saindang mga abugado nagpasiriring sa prisohan kun saen si Alma asin si Amulek nagkagarapos nin mga panggapos.\n24 Asin an pinakapamayong huwes nagtindog sa atubangan ninda, asin nagpakulg sainda giraray, asin nagsabi sa sainda: Kun kamo igwa nin kapangyarihan nin Diyos iligtas an saindong mga sadire gikan kaining mga pagkakagapos, asin pagkatapos kami maniniwala na an Kagurangnan dedestrosohon ining mga katawohan na uyon sa saindong mga tataramon.\n25 Asin ini nangyaring naglipas na sinda gabos nagdurulok asin pinakulgan sinda, na nagsasabi nin arog man sanang mga tataramon, magin hanggan sa pinakahuri; asin kan an pinakahuri nakapagtaram na sa sainda an kapangyarihan nin Diyos nag-abot kina Alma asin Amulek asin sinda nagburuhat asin nagtirindog sa saindang mga bitis.\n26 Asin si Alma nagkurahaw, na nagsasabi: Ano kahaloy na kami magsasapo kaining dakulang mga kasakitan, O Kagurangnan? O Kagurangnan, tawan mo kami nin kusog uyon sa samuyang pagtubod na yaon ki Cristo, magin hanggan sa samuyang kaligtasan. Asin saindang nagkapurutol an mga gapos na nakagapos sa sainda; asin kan magkahiriling nin mga katawohan ini, sinda nagpoon na magdurulagan, nin huli kan pagkatakot sa kapahamakan na nag-abot sa sainda.\n27 Asin ini nangyaring naglipas na grabeng gayo an saindang katakutan na tanganing sinda nakaturumba sa daga, asin dae nagkakurua an paluwas na pinto kan prisohan; asin an daga naglinog nin makusog, asin an mga muralya nin prisohan nagkabaranga sa duwa, na tanganing nagkaturumba sinda sa daga; asin an pinakapamayong huwes, asin an mga abugado, asin an mga kapadean, asin an mga paratukdo, na iyo an nagpakulog kina Alma asin Amulek, nagkagaradan sa paagi kan pagkadat-og kan mga ini.\n28 Asin si Alma asin si Amulek nakaruluwas sa prisohan, asin sinda dae nakulgan; nin huli ta an Kagurangnan nagtao sa sainda nin kapangyarihan, na uyon sa saindang pagtubod na yaon ki Cristo. Asin sinda diretsong nagkaruluwas sa prisohan; asin sinda nagkahurubadan na kan saindang mga gapos; asin an prisohan naghugnak na sa daga, asin an lambang kalag na yaon sa mga muralya kaini, laen lang kina Alma asin Amulek, nagkagaradan; asin sinda diretsong nagpasiring sa siyudad.\n29 Ngonian an mga katawohan na nakadangog nin dakulang kariribokan nakadalan na nag-arabot-abot na nagkatiripong gayo an kadaklan na tanganing aramon an kausa kaini; asin kan mahiling ninda si Alma asin Amulek na nagruruluwas gikan sa prisohan, asin an mga muralya kaini nagkaturumba sa daga, sinda inabutan nin dakulang pagkatakot, asin nagdurulag gikan sa presensiya ni Alma asin ni Amulek na baga arog sa sarong kanding na nagdudurulag kairiba an saindang mga ake paharayo sa duwang leon; asin kaya sinda nagdurulag gikan sa presensiya ninda Alma asin Amulek.\n# posted by Unknown @ 11/01/2005 10:04:00 AM\nALMA TSAPTER 13\nAn mga tawo pinag-apud bilang halangkaw na mga pade nin huli kan saindang sobrang pagtubod asin marhay na mga gibo --- Sinda an magtutukdo kan mga kasugoan --- Sa paagi nin pagkamatanos sinda pinagpabanal asin makakalaog pasiring sa kapahingaloan nin Kagurangnan --- Si Melchizedek iyo kaidto an saro kan mga ini --- An mga anghel an nagbalangibog nin marhay na bareta sa bilog na kadagaan --- Sinda an magpapahayag sa tunay na pag-abot ni Cristo.\nAsin giraray, sakuyang mga katugangan, ako nagmamawot na sabihon sa saindong mga isip pa-abante sa panahon kan an Kagurangnang Diyos nagtao kaining mga kasugoan sa saiyang mga kaarakian; asin ako nagmamawot na kamo dapat makapaggiromdom na an Kagurangnang Diyos nag-ordina nin mga kapadean, susog sa saiyang banal na orden, na susog man sa orden kan saiyang Ake, na tanganing makakapagtukdo kan mga bagay na ini sa mga katawohan.\n2 Asin idtong mga kapadean inordinahan na susog sa orden kan saiyang Ake, sa sarong manera na kun paano an mga katawohan puwedeng makakaaram sa paanong manera na tanganing mag-aasa sa saiyang Ake para sa pagtutubos.\n3 Asin iyo ini an manera kun paano sinda pinag-ordinahan--- bilang pinag-aapud asin pinag-aandam gikan sa pundasyon kan mundo uyon sa pangenot na kaaraman nin Diyos, sa paagi kan saindang sobrang pagtubod asin marhay na mga gibo; na sa kapinunan pa sana ipinaubaya na magpipili sa marhay o maraot; kun kaya sinda na nagkapagpili nin marhay, asin pinaghihimong gayo an dakulang pagtubod, inaapud na may sarong banal na pangapudan, iyo, sa arog kaining banal na pangapudan na ipinag-andam na, asin uya sa sarong kaandaman nin pagtutubos para kaini.\n4 Asin kaya sinda pinag-apudan kaining banal na pangapudan nin huli kan saindang pagtubod, habang an iba pinagsisikwal an Espiritu nin Diyos nin huli sa katagasan kan saindang mga puso asin sa pagkabuta kan saindang mga isip, habang, kun bako kuta na kaini sinda puwedeng nagkaigwa nin dakulang pribilihiyo na arog kan saindang mga katugangan.\n5 O sa halipot na sabihon, sa enot pa sanang lugar sinda kapareho nin tindog sa saindang mga katugangan; kaya ining banal na pangapudan na ipinaghanda na gikan pa sa pundasyon kan mundo para kaini na arog sa dae pagpatagas kan saindang mga puso, bilang yaon sa laog asin sa paagi kan pagbabayad-sala kan Bugtong na Piniling Ake, na ipinag-andam---\n6 Asin kaya bilang inapudan sa paagi kaining banal na pangapudan, asin pinag-ordinahan para sa halangkaw na pagkasaserdote kan banal na orden nin Diyos, na tanganing makapagtukdo kan saiyang mga kasugoan sa mga kaarakian nin mga tawo, na tanganing sinda man puwedeng makalaog pasiring sa saiyang kapahingaloan---\n7 Ining halangkaw na pagkasaserdote bilang susog sa orden kan saiyang Ake, na iyo ngani an orden na gikan pa sa pundasyon kan mundo; o sa ibang tataramon, bilang mayong kapinunan nin mga aldaw o katapusan nin mga taon, bilang ipinaghanda gikan pa sa eternidad sagkod sa gabos na eternidad, na uyon sa saiyang pangenot na kaaraman sa gabos na mga bagay---\n8 Ngonian sinda pinag-ordinahan sa arog kaining manera--- bilang inapudan nin sarong banal na pangapudan, asin pinag-ordinahan nin sarong banal na ordinansa, asin inako sa saindang sadire an halangkaw na pagkasaserdote kan banal na orden, na an pangapudan, asin ordinansa, asin halangkaw na pagkasaserdote, na mayong kapinunan o katapusan---\n9 Kaya sinda nagin halangkaw na mga kapadean sagkod pa man, susog sa orden kan Ake, an Bugtong na Pinili kan Ama, na iyo an mayong kapinunan nin mga aldaw o katapusan nin mga taon, na iyo an pano nin grasya, katarungan, asin katotoohan. Asin kaya iyo ini. Amen.\n10 Ngonian, arog kan sakong sinabi manungod sa banal na ordern, o kaining halangkaw na pagkasaserdote, nagkaigwa nin kadakul na pinag-ordinahan na asin nagin halangkaw na mga kapadean nin Diyos; sinda na nagpili na magsolsol asin magtrabaho sa pagkamatanos kesa mapahamak;\n11 Kun kaya sinda pinangapudan susog kaining banal na orden, asin pinabanal, asin an saindang mga bado pinaglabhan na magin mapution sa paagi kan dugo nin Kordero.\n12 Ngonian sinda, pagkatapos na pakabanalon sa paagi nin Espiritu Santo, na an saindong mga bado pinaghimong magin mapution, bilang tunay asin mayong dugta sa atubangan nin Diyos, dae makakapahiling sa kasalan laen lang kun ini may kapungotan; asin nagkaigwa nin kadakul, sobrang gayo kadakul, na pinaghimong tunay asin nakapaglaog pasiring sa kapahingaloan nin Kagurangnan saindang Diyos.\n13 Asin ngonian, sakuyang mga katugangan, ako nagmamawot na kamo dapat na magpakumbaba sa saindong mga sadire sa atubangan nin Diyos, asin magdara nin bungang pan-andam para sa pagsosolsol, na tanganing kamo puwede man makalaog pasiring kaiyang kapahingaloan.\n14 Iyo, magpakumbaba sa saindong mga sadire magin arog sa mga katawohan kan mga aldaw ni Melchizedek, na saro man na halangkaw na pade na susog sa kaparehong orden na sakuya nang naitaram, na nag-ako man sa saiya na halangkaw na pagkasaserdote sagkod pa man.\n15 Asin iyo man sana ini kaidto na Melchizedek na si Abraham nagbayad nin mga ikapu; iyo, magin an satuyang ama na si Abraham nagbayad nin mga ikapu na ikasampulong parte kan gabos niyang pagsadire.\n16 Ngonian ining mga ordinansa ipinagtao sa arog kaining manera, na tanganing kun saen an mga katawohan puwedeng maglaom sa Ake nin Diyos, ini bilang sarong tipo kan saiyang orden, o ini bilang saiyang orden, asin ini na tanganing sinda pwedeng maglaom sa saiya para sa sarong kapatawaran kan saindang mga pagkakasala, na tanganing sinda puwedeng makalaog pasiring sa kapahingaloan nin Kagurangnan.\n17 Ngoning ining Melchizedek na ini sarong hade sa bilog na daga nin Salem; asin an saiyang mga katawohan nagin makusugon sa kadaendatahan asin karumputan; iyo, sinda nanggad gabos nagkaparara; sinda napano kan gabos na manera nin karigsokan;\n18 Pero si Melchizedek habang may makusog na pagtubod, asin nakaresibe kan opisina nin halangkaw na pagkasaserdote na uyon sa banal na orden nin Diyos, nagparabalangibog nin pagsosolsol sa saiyang mga katawohan. Asin hilnga, sinda nanggad nagsorolsol; asin si Melchizedek iyo an nag-establisa nin katuninongan, nin huli ta siya iyo an hade kan Salem; asin siya naghade sa irarom kan saiyang ama.\n19 Ngonian, nagkaigwa nin kadakul sa pagkatapos nya, pero mayo ni saro an nagin katampad; kun kaya, sa saiya sinda mas pirmeng nahihimong masambitan.\n20 Ngonian ako dae kaipong gayo na otrohon pa an mga bagay; kun ano an sakuyang nasabi tama na gayud. Hilnga, an mga eskritura yaon sa saindong atubangan; kun kamo magpabaya sainda ini iyo an magdadara pasiring sa saindong sadireng kapahamakan.\n21 Asin ngonian ini nangyaring naglipas na kan si Alma nakapagsabi na kaining mga tataramon sa sainda, saiyang ibiningat an saiyang kamot sa sainda asin nagkurahaw sa sarong makusugon na boses, na nagsasabi: Ngonian iyo an panahon sa pagsosolsol, nin huli ta an aldaw nin kaligtasan naghaharani nang gayo;\n22 Iyo, asin an boses nin Kagurangnan, sa paagi kan nguso nin mga anghel, iyo mismo an nagdeklara kaini sa gabos na mga nasyon; iyo, naggibong maideklara ini, na tanganing sinda puwedeng magkaigwa nin marhay na bareta nin dakulang kaogmahan; iyo, asin siya naggibong ibandelyo ining mga marhay na bareta sa gabos na saiyang mga katawohan, iyo, maski sainda na nagkawararak sa harayo sa lalawgon kan kinaban; kumbaga sinda an nagdulok sa satuya.\n23 Asin an mga ini ipinagpaaram sa satuya sa malinaw na termino, na tanganing kita puwedeng makasabot, na tanganing kita dae mapapasala; asin ini nin huli kan satuyang pagiging mga paralakbay sa sarong estrangherong kadagaan; kun kaya, kita may halangkaw na pabor, nin huli ta kita nagkaigwa kaining mga marhay na bareta na naipagdeklara sa satuya sa bilog na parte kan satuyang ubasan.\n24 Nin huli ta hilnga, mga anghel nagdedeklara kaini sa kadaklan sa panahon ngonian sa satuyang kadagaan; asin ini nin huli sa katuyuhan na andamon an mga puso nin kaarakian nin mga tawo na tanganing tanggapon an saiyang tataramon sa panahon kan saiyang pag-aabot sa saiyang kamurawayan.\n25 Asin ngonian na kita naghahalat sana sa pagdangog kan maogmahon na mga baretang pinagdeklara sa satuya sa paagi kan nguso nin mga anghel, sa saiyang pag-aabot; nin huli ta an panahon mag-aabot, kita dae sana nakakaaram kun ano na kaharani. Pinagmawot kaya nin Diyos na ini mapupuwedeng mangyayari sa sakuyang aldaw; alagad pabayae na ini magharani o maghorohaloy pa, sa laog kaini ako mag-oogma.\n26 Asin ini hihimohon na maipaaram sa husto asin banal na mga tawo, sa paagi kan nguso nin mga anghel, sa panahon kan saiyang pag-aabot, na an mga tataramon kan satuyang mga ama puwedeng mautob, uyon sa mga bagay na saindang ipinagtaram manungod saiya, na idto uyon sa espiritu nin propesiya na yaon sa laog ninda.\n27 Asin ngonian, sakuyang mga katugangan, ako nangingiturugan gikan sa pinakalaog na parte kan sakuyang puso, iyo, na may dakulang kahandalan pasiring sa kakulugan, na tanganing kamo magdadangog sa sakuyang mga tataramon, asin itapok an saindong mga pagkakasala, asin dae magpaliman-liman sa aldaw kan saindong pagsosolsol;\n28 Alagad na tanganing kamo magpapakumbaba kan saindong mga sadire sa atubangan nin Kagurangnan, asin mag-apud sa saiyang banal na pangaran, asin magbantay asi magpangadye pirme, na tanganing kamo dae puwedeng matentaran nin sobra kan saindong makakayanan, asin kaya mapangenotan kan Banal na Espiritu, na magin magpakumbaba, mahuyo, masinunod-sunod, may pasensiya, pano nin pagkamoot asin bilog sa halawig na matinioson;\n29 Igwang pagtubod sa Kagurangnan; igwa nin sarong paglaom na tanganing kamo makakatanggap nin buhay na daeng kasagkoran; na igwa kan pagkamoot nin Diyos pirme sa saindong mga puso, na tanganing kamo puwedeng maipagpalangkaw sa huring aldaw asin maglaog sa saiyang kapahingaloan.\n30 Asin lugod an Kagurangnan maipaubaya sa saindo an pagsosolsol, na tanganing kamo dae makapagdara paibaba kan saiyang kaanggutan sa saindo, na tanganing kamo dae maigapos pababa sa paagi nin mga kadena nin impiyerno, na tanganing kamo dae magkapagsapo nin ikaduwang kagadanan.\n31 Asin si Alma nakapagtaram nin kadakul pang gayong mga tataramon sa mga katawohan, na daeng gayo naisurat sa librong ini.\n# posted by Unknown @ 10/31/2005 11:59:00 AM


Sarong metal sa korteng baruto hali sa dae-pigtataklang steel, sarong alloy na dakulang pigbibilog nin bakal, karbon, asin kromyo\nAn metal (gikan sa Griyegong μέταλλον métallon, "mina, metal") iyo sarong materyal na, kun preskong naprepara, napakintab, o nabari, nagpapahiling nin lustrong hitsura, asin marhay an pagdara nin elektrisidad asin init. An mga metal tipikal na kapag pigpukpok manipis asin malaba sana o napapalaba sa paagi nin pagbutong na dae nababari (pwede magin wire). An metal pwede magin sarong elementong kimikal arug kan bakal; sarong alloy arug kan dae-pigtataklang steel, o sarong molekular na kompuwesto arug kan polimerikong sulfur nitride.\nAn uusipon kan mga naprosesong metal iyo pighohona na nagpoon sa paggamit kan tanso harus 11,000 taon na an nakaagi. An bulawan, pirak, bakal (bilang meteyorikong bakal), tingga, asin brass iyo nagagamit naman bago pa an pinakaenot na bistong pagluwas kan bronse kaidtong ikalimang milenyo BCE. An subsekwentong nahaman iyo kabali an produksyon kan mga suanoy na porma kan steel; an pagkadiskobre kan sodyo—an pinakaenot na magiang metal—kaidtong 1809; an pagsakat kan mga modernong alloy steel, asin, poon kan pagtatapos kan Ikaduwang Gerang Pankinaban, an pagkahaman kan mga mas sopistikadong alloy.\nAn Wikimedia Commons igwa nin medya dapit sa Mga metal.\nASM International (nagligad na American Society for Metals)\nKinua sa "https://bcl.wikipedia.org/w/index.php?title=Metal&oldid=209851"\nHuring binago an pahinang ini kaitong 29 Hulyo 2021, alas 03:04.


Marcos 4 | Bibliya Online | New World Translation\nMGA ILUSTRASYON MAPADAPIT SA KAHADIAN (1-34)\nKun taano ta naggagamit si Jesus nin mga ilustrasyon (10-12)\nIpinaliwanag an ilustrasyon mapadapit sa parasabwag (13-20)\nAn lampara dai tinatakluban nin basket (21-23)\nAn ipinansusukol nindo (24, 25)\nAn parasabwag na minaturog pag banggi (26-29)\nAn pisog nin mustasa (30-32)\nPaggamit nin mga ilustrasyon (33, 34)\nPinakalma ni Jesus an sarong subasko (35-41)\n4 Sa giraray, nagpuon siyang magtukdo sa may gilid kan dagat, asin sarong dakulaon na grupo nin mga tawo an nagkatiripon harani sa saiya. Kaya naglunad siya sa sarong sakayan saka nagtukaw diyan na huruharayo sa baybayon, alagad an gabos na tawo yaon sa harani kan dagat, sa may baybayon. 2 Asin nagpuon siyang magtukdo sa sainda nin dakul na bagay paagi sa mga ilustrasyon, asin mantang nagtutukdo siya, sinabi niya sa sainda: 3 “Magdangog kamo! An parasabwag nagluwas tanganing magsabwag. 4 Mantang nagsasabwag siya, an nagkapirang banhi napaduman sa gilid kan dalan, asin nag-arabot an mga gamgam* saka tinuruka iyan. 5 An iba napaduman sa magapong lugar kun sain hababaw an daga, asin tulos na nagturubo an mga iyan huli ta bakong hararom an daga. 6 Alagad kan magsirang an aldaw, nagkabaralad an mga iyan, asin nagkaruluyos iyan huli ta daing gamot. 7 An ibang banhi napaduman sa may matunok na mga tanom, asin an mga tanom na ini nagdarakula saka pinuot an mga banhing nagturubo, asin dai iyan namunga. 8 Pero an iba napaduman sa marahay na daga, asin sa pagtubo saka pagdakula kaiyan, an mga iyan nagpuon na mamunga, asin may banhi na namunga nin 30, may 60, asin may 100.” 9 Dangan idinagdag niya: “An may talinga magdangog.” 10 Ngunyan kan solo na sana siya, an mga nawalat kaiba kan Dose nagdurulok asin nagpuon na maghapot sa saiya manungod sa mga ilustrasyon. 11 Sinabi niya sa sainda: “Sa saindo ihinayag an sagradong hilom* kan Kahadian nin Diyos, alagad para sa iba pa, an gabos na bagay ipinapaagi sa mga ilustrasyon, 12 tanganing maski maghiling sinda, dai nanggad sinda makakamaan, asin maski magdangog sinda, dai nanggad ninda iyan masasabutan; dai man sinda nuarin man magbabakli ni papatawadon.” 13 Dugang pa, sinabi niya sa sainda: “Dai nindo aram an ilustrasyon na ini, kaya paano nindo masasabutan an gabos na iba pang ilustrasyon? 14 “An parasabwag nagsasabwag kan tataramon. 15 Idtong banhi na napaduman sa gilid kan dalan iyo an tataramon na nakasabwag sa mga tawo; alagad insigida pagkadangog ninda kaiyan, minaabot si Satanas asin kinukua an tataramon na naisabwag sa sainda. 16 Siring man, idtong mga nakasabwag sa magapong lugar iyo an mga magaya-gayang minaako tulos kan tataramon pagkadangog ninda kaiyan. 17 Pero dai sinda nin gamot, alagad nagpapadagos sinda nin halipot na panahon; dangan insigida pag-abot nin kasakitan o pagpersegir huli kan tataramon, nawawaran sinda nin pagtubod. 18 Igwa pang iba na nakasabwag sa may matunok na mga tanom. An mga ini an nakakadangog kan tataramon, 19 alagad an mga kahaditan kan sistemang ini nin mga bagay* saka an mapandayang kapangyarihan nin kayamanan asin an pagmawot sa gabos na iba pang bagay nakakalaog sa puso saka minapuot kan tataramon, asin dai iyan nagigin mabunga. 20 Ultimo, an mga nakasabwag sa marahay na daga iyo an mga nagdadangog kan tataramon saka maugmang nag-aako kaiyan asin namumunga—may banhi na 30 an bunga, may 60, asin may 100.” 21 Sinabi man niya sa sainda: “Bakong an lampara dai tinatakluban nin basket* asin bakong dai man iyan ibinubugtak sa irarom nin higdaan? Bako daw na ibinubugtak iyan sa patungan nin lampara? 22 Huli ta mayong nakatagong bagay na dai mabubuyagyag; mayong isinesekretong bagay na dai mahahayag. 23 An siisay man na may talinga magdangog.” 24 Sinabi pa niya sa sainda: “Tawan nindo nin atensiyon an saindong nadadangog. An pansukol na ipinansusukol nindo iyo an ipansusukol sa saindo, iyo, mas dakul pa an idadagdag sa saindo. 25 Huli ta sa siisay man na igwa, dakul pa an itatao sa saiya, alagad sa siisay man na mayo, maski an yaon sa saiya kukuanon sa saiya.” 26 Kaya nagsabi pa siya: “An Kahadian nin Diyos nakakaagid nanggad sa pagsabwag nin sarong tawo nin banhi sa daga. 27 Minaturog siya pag banggi saka minabangon pag aldaw, asin an banhi minatubo saka minalangkaw—kun paano, dai niya aram. 28 An daga mismo luway-luway na nagtatao nin bunga, inot nguna an pagtambo, minasunod an pagluwas kan uhoy, ultimo iyo an pagkaigwa kan birilog na tipasi sa uhoy. 29 Alagad pag hinog na an mga tipasi, ginagapas niya tulos iyan gamit an asyab, huli ta panahon na nin pag-ani.” 30 Asin nagsabi pa siya: “Sa ano niyato ikakakumparar an Kahadian nin Diyos, o paagi sa anong ilustrasyon ikakapaliwanag niyato iyan? 31 Nakakaagid iyan sa sarong pisog nin mustasa, na kan iyan itanom iyo an pinakasadit sa gabos na banhi sa daga. 32 Pero pag naitanom na iyan, minatalubo iyan saka nagigin mas dakula kisa sa gabos na iba pang tanom na piggugulay asin nagkakaigwa iyan nin darakulang sanga, kaya sa lindong kaiyan minaistar an mga gamgam sa kalangitan.” 33 Paagi sa dakul na ilustrasyon na arog kaiyan, ipinahayag niya sa sainda an tataramon nin Diyos, sigun sa kakayahan nindang makasabot. 34 Sa katunayan, dai siya sa sainda nakikipag-ulay na mayo nin ilustrasyon, alagad ipinapaliwanag niya sa saiyang mga disipulo an gabos na bagay pag sinda-sinda sana. 35 Asin kan aldaw na iyan, kan banggi na, sinabi niya sa sainda: “Magbalyo kita sa ibong na baybayon.” 36 Kaya pagkatapos na maisubol ninda an mga tawo, iiniba ninda si Jesus sa sakayan, asin may iba pang mga sakayan na suminabay sa paglayag. 37 Dangan nagkaigwa nin grabe kakusog na alipuros, asin an mga alon daing pundo sa pagsalpok sa sakayan, kaya haros mapano na iyan nin tubig. 38 Alagad yaon siya sa hurihan na parte kan sakayan, na nagtuturog na may ulunan. Kaya pinukaw ninda siya asin sinabi sa saiya: “Paratukdo, magagadan na kami, dai ka lamang nin pakilabot?” 39 Sa siring nagbuhat siya saka sinaway an duros asin sinabi sa dagat: “Pundo! Magtuninong ka!” Dangan kuminulpa an duros, asin biyong kuminalma an palibot. 40 Kaya sinabi niya sa sainda: “Ano ta takuton kamo?* Dai pa nanggad kamo nin pagtubod?” 41 Alagad nakamati sinda nin grabeng takot, asin nagsarabi sa lambang saro: “Siisay man nanggad ini? Maski an duros asin an dagat nagsusunod sa saiya.”\n^ O “maluyahon an buot nindo?”


Kaso kan dengue sa Bicol sa nakalihis na 7 bulan nagbaba - SORSOGON NEWS ONLINE\nHome Feature News Kaso kan dengue sa Bicol sa nakalihis na 7 bulan nagbaba\nKaso kan dengue sa Bicol sa nakalihis na 7 bulan nagbaba\nKinompirmar kan Regional Epidemiology and Surveillance Unit kan Department of Health – Center for Health Development an pagbaba sa kaso kan dengue sa rehiyon kan nakalipas na pitong bilan kan presenteng taon.\nSinabi kan DOH Bicol. buminaba nin 72 porsiento an kaso kan dengue sa rehiyon makalihis na makapagrehistro nin 271 na kaso poon Enero sagkod Agosto a 1 kumpara sa 4,596 na bilang na naerehistro kan nakalihis na taon sa kaparehong peryodo.\nKinompirmar kan DOH na 12 sa siring na bilang an binawian nin buhay mantang nasa 48 kan nakalihis na taon.\nDagdag pa kan health department na an probinsya kan Camarines Sur an nakapagrehistro nin pinakahalangkaw na kaso nin dengue sa Bicol na uminabot sa 612 asin 3 an gadan.\nIni pinagsundan kan Sorsogon na may 241 kaso asin 3 an binawian nin buhay.\nKatakud kan siring na bagay, liwat na nangapudan sa publiko an DOH Bicol na sundon an 4S strategy kan gobyerno laban sa dengue na nangangahulugan nin Search and Destroy, Self-Protection Measures, Seek Early Consultation, asin Say Yes to fogging kun nagkakaigwa na nin outbreak./\nKaso kan dengue sa Bicol sa nakalihis na 7 bulan nagbaba Reviewed by Sorsogon-News on 4:46 PM Rating: 5


Trinidad Tecson - Wikipedia\nHistorical marker, Santa Rita Bata, San Miguel, Bulacan\n(1848-11-18)Nobyembre 18, 1848\nEnero 28, 1928(1928-01-28) (edad 79)\nfounder of Philippine National Red Cross\nSi Trinidad Perez Tecson (Nobyembre 18, 1848 – Enero 28, 1928), midbid sa gaha na "Ina kan Biak-na-Bato" asin "Ina kan Pagkahirak", naglaban para sa katalingkasan kan nasyon Filipinas.\nTinawan siya nin titulong "Ina kan Biak-na-Bato" ni Hen. Emilio Aguinaldo. Binisto man siya bilang "Ina kan Philippine National Red Cross" huli sa saiyang serbisyo sa kapwa niya Katipuneros.\n3 Gera Filipino-Kastila\n4 Gera Filipino-Amerikano\n5 Pagbuhay pakalihis kan Gera\nSi Tecson minundag sa San Miguel de Mayumo, Bulacan, saro sa dise-sais na aki ninda Rafael Tecson asin Monica Perez. Nanudan niya an pagsurat saka pagbasa sa saiyang maestro na si Quinto. Nag adal man sya nin eskrima ki Juan Zeto asin kinakatakutan sa kaintiruhan kan saindang probinsya. Inaapod man sya sa ngaran na "Tangkad" (tall) kan saiyang mga katood. Minsan na nilaog kan sarong gwardya sibil an saiyang residensya tangani na ini mag inspeksyon alagad an mga ini niralabanan niya. Pira sa mga suldados an saiyang nagkakurulugan asin huli kaini siya nakasuhan. Igwa man nin sarong alperes an namuya saiya alagad hinaboan nya ini. Namundo asin nauyam an alperes kaya pinaduman kaini an saiyang mga suruguon sa lugar ni Tecson tangani na hanapan nin ipigdulag daang tabako. Sa pagkauyam ni Tecson, ipigwasiwas kaini an saiyang sundang. Para sa saiya, kaipohan na parehong manudan kan babayi sagkod na lalaki an pag gamit nin manlain-lain na armas. Dakula daa kaya an maitatao kaining ayuda sa oras nin remalaso asin kakundian. Nailo sa amay na edad, nagpundo siya sa pagklase asin nag iba sa saiyang mga tugang tangani na makidagos sa saindang mga paryentes. Sa edad na 19 nag-agom siya dangan nagkaaki nin duwa,iyo sinda Sinforoso asin Desiderio, na pareho man nagadan.Si Tecson asin an saiyang agom imbwelto sa pagbabariwas nin mga laman dagat asin mga baka na sainda man pinapabakal sa Manila.\nPakikigera[liwaton | liwaton an gikanan]\nGera Filipino-Kastila[liwaton | liwaton an gikanan]\nNagin konsehal si Trinidad sa Logia de Adopcion. Sarong masonic lodge na pigmukna kan 1893. Kan 1895, sa edad na 47 nag ayon si Trinidad sa Katipunan. Dawa ngani dai man kaipohan kan mga babayi na magpirma nin dugo sa mga dokumento para sa panunumpa, ini ginibo man nanggad ni Trinidad. Pagpoon kan gera, kairiba nya an grupo ni Heneral Mariano Llanera sa pagbawi sa katalingkasan kan San Miguel. Kan magtugdok nin sarong harong para sa mga may hilang sagkod nagkarulugadan sa Biyak-na-Bato, sya an nagkapot kaini. Huli kaini kaya sya inapod na "Ina kan Biyak-na- Bato". Kan maglusob an mga Español sa "Biyak-na- Bato" ipigsalbar nya ini kairiba an saiyang agom na si Julian Alcantara asin ibang pang pag-iriba. Madali pa kuta na syang magadan sa ralabanan na ini sa San Miguel. Nalugadan man an saiyang hita sa ralabanan sa Zaragoza, Nueva Evija.  Tinabangan nya an grupo sa paagi pa nin pagpupuslit kan mga armas hali sa korte kan Caloocan asin San Isidro. Kairiba man sya sa mga labanan na espwerso ni Heneral Francisco Macabulos kan Nueva Ecija, ni Heneral Llanera, ni Heneral Isidro Torres asin ni Heneral Gregorio del Pilar kan Bulacan.\nGera Filipino-Amerikano[liwaton | liwaton an gikanan]\nKairiba niya an pwersa ni Hen. Gregorio del Pilar asin nagpartisipar man sa pakikilaban sa probinsya kan Bulacan asin Calumpit. Nagserbe man sya sa Malolos Republic asin pig designar bilang Komisyonaryo kan Gera. Kan magpasiring an mga Amerikano paitaas, yaon sya sa Cabanatuan. Kairiba an mga may hilang asin lugadan na mga rebolusyunaryo, si Tecson naglugsot pasiring sa kabukidan kan Zambales pasiring sa Santa Cruz dangan sa Iba.\nPagbuhay pakalihis kan Gera[liwaton | liwaton an gikanan]\nPakalihis kan gera, nagadan an saiyang panduwang agom asin pinadagos niya an saiyang negosyo sa Nueva Ecija, nagbabariwas nin karne sa banwaan kan San Antonio asinTalavera. Nagkaigwa sya nin ika-tulong agom; si Doroteo Santiago, asin kan ini man magadan, inagom niya si Francisco Empainado. Kan Enero 28, 1928, nagadan sya sa Philippine General Hospital sa edad na 79. An saiyang lubungan yaon sa Plot of the Veterans of the Revolution sa Cementerio del Norte.  \nPinaghugot gikan sa "https://bcl.wikipedia.org/w/index.php?title=Trinidad_Tecson&oldid=180470"\nHuring pigliwat an pahinang ini kan 27 Marso 2019, alas 13:08.


Irukyaw si Cristo, an Mamuraway na Hadi! | Pag-aadalan\nBASAHON SA Afrikaans Albanian Aleman Amharic Arabic Argentinean Sign Language Armenian Aymara Azerbaijani Azerbaijani (Cyrillic) Bengali Bicol Bislama Brazilian Sign Language Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Cibemba Colombian Sign Language Croatian Czech Dangme Danish Drehu Dutch Efik Español Estonian Ewe Finnish Ga Georgian Greenlandic Griego Guarani Gujarati Gun Haitian Creole Hapon Hebreo Hiligaynon Hindi Hungarian Icelandic Igbo Iloko Indonesian Ingles Italian Sign Language Italiano Japanese Sign Language Kannada Kazakh Kikaonde Kikuyu Kimbundu Kinyarwanda Kirghiz Kirundi Kisonge Kongo Koreano Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Mexican Sign Language Moore Ndebele Ndonga Nepali Ngabere Norwegian Nyaneka Nzema Oromo Otetela Pangasinan Papiamento (Aruba) Persian Polish Portuguese Pranses Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Ruso Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Sranantongo Swahili Swati Swedish Tagalog Tahitian Tamil Tatar Telugu Thai Tigrinya Totonac Tshiluba Tsonga Turkish Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zande Zapotec (Isthmus) Zulu\n‘Sa saimong kamurawayan [magin mapanggana] ka.’—SAL. 45:4.\nMGA PUNTONG DAPAT TANDAAN\nSa anong mga paagi na linahidan ni Jehova si Jesus nin urog kisa sa saiyang ‘mga kaibahan’?\nKasuarin isinukbit ni Cristo an saiyang espada, paano niya iyan inot na ginamit, asin nuarin niya iyan gagamiton giraray?\nAno an nakakalabi sa gabos na katotoohan na idinedepensa kan Parapakilaban na Hading si Jesu-Cristo?\n1, 2. Taano ta dapat na magin interesado kita sa Salmo 45?\nAN MAMURAWAY na hadi nangangabayo para sa katotoohan asin katanusan saka nagpapadagos tanganing daugon an saiyang mga kaiwal. Pagkatapos makamtan an pangultimong kapangganahan sa sainda, papakasalan niya an magayon na nobya. An hadi gigirumdumon asin uumawon sa gabos na henerasyon na maabot. Iyan an pinakatema kan Salmo 45.\n2 Minsan siring, an ika-45 Salmo bako sanang magayon na istorya na may maugmang katapusan. An mga pangyayaring nasambitan diyan may kahulugan sa sato. Igwa iyan nin epekto sa sato mismong buhay ngunyan, saka sa satong puturo. Kun siring, maingat niyatong siyasaton an salmong ini.\n“AN SAKONG PUSO PINAHIRO NIN MARAHAY NA BAGAY”\n3, 4. (a) Ano an “marahay na bagay” na dapat na magin interesado kita, asin ano an epekto kaiyan sa satong puso? (b) Sa anong paagi na ‘an satong awit mapadapit sa sarong hadi,’ asin paano an satong dila nagigin garo panurat?\n3 Basahon an Salmo 45:1. * An “marahay na bagay” na ‘nakapahiro’ sa puso kan salmista iyo an mapadapit sa hadi. An Hebreong verb na trinadusir na “pinahiro” sa orihinal nangangahulugan “magsulwak,” o “magkalakaga.” An bagay na ini iyo an garo baga nagpakalakaga sa puso kan salmista huli sa entusiyasmo kaya an saiyang dila nagin garo “panurat nin mahusay na parakopya.”\n4 Kumusta man kita? An marahay na bareta kan Mesiyanikong Kahadian sarong marahay na bagay na nakakapahiro sa satong puso. An mensahe kan Kahadian nagin nangurugnang “marahay” kan 1914. Puon kaidto, an mensahe bako nang mapadapit sa maabot na Kahadian kundi dapit sa sarong tunay na gobyerno na namamahala na ngunyan sa kalangitan. Ini an marahay na bareta kan Kahadian na ihinuhulit ta ‘sa bilog na kinaban sa pagpatotoo sa gabos na nasyon.’ (Mat. 24:14) ‘Napapahiro’ daw an satong puso kan mensahe kan Kahadian? Maigot ta daw na ihinuhulit an marahay o maugmang bareta kan Kahadian? Arog kan salmista, an satong “awit mapadapit sa sarong hadi”—an satong Hadi na si Jesu-Cristo. Ibinabalangibog ta siya bilang an pinatukaw na langitnon na Hadi kan Mesiyanikong Kahadian. Apuwera kaiyan, iniimbitaran ta an gabos—an mga namamahala asin an mga pinapamahalaan—na magpasakop sa saiyang pagkahadi. (Sal. 2:1, 2, 4-12) Asin an satong dila nagigin garo “panurat nin mahusay na parakopya” huling ginagamit tang marhay an nasusurat na Tataramon sa satong paghuhulit.\nMagaya-gaya tang ibinabalangibog an maugmang bareta dapit sa satong Hading si Jesu-Cristo\nMABUOT NA PANANARAM AN NAGLULUWAS SA ‘NGABIL KAN HADI’\n5. (a) Sa anong mga paagi na masasabing guwapo si Jesus? (b) Paano nagluluwas sa ‘ngabil kan Hadi’ an mabuot na pananaram, asin paano ta hihinguwahon na maarog an saiyang halimbawa?\n5 Basahon an Salmo 45:2. Dikit sana an sinasabi kan Kasuratan dapit sa itsura ni Jesus. Bilang perpektong tawo, daing duda na guwapo siya. Minsan siring, siya may pambihirang kaguwapuhan huli sa saiyang kaimbudan ki Jehova asin sa saiyang marigon na integridad. Dugang pa, naggamit si Jesus nin mabuot na pananaram sa paghulit kan mensahe kan Kahadian. (Luc. 4:22; Juan 7:46) Hinihinguwa ta daw na arugon an saiyang halimbawa sa satong paghuhulit asin nagmamaigot daw kitang maggamit nin mga tataramon na makakapahiro sa puso nin mga tawo?—Col. 4:6.\n6. Paano binendisyunan nin Diyos si Jesus “sagkod lamang”?\n6 Huli sa bilog na pusong debosyon ni Jesus, binendisyunan siya ni Jehova durante kan saiyang ministeryo sa daga asin tinawan siya nin balos pagkatapos niyang magadan bilang atang. Si apostol Pablo nagsurat na kan si Jesus magin ‘kabaing nin tawo, siya nagpakumbaba sa saiya man sana, na nagkuyog sagkod sa kagadanan’ sa hariging pasakitan. Idinagdag pa ni Pablo: ‘Kaya man siya pinahalangkaw na marhay nin Diyos, asin tinawan kan ngaran na nasa itaas nin gabos na ngaran; tanganing sa ngaran ni Jesus magluhod an gabos na tuhod, kan mga nasa langit asin mga nasa ibabaw nin daga, patin mga nasa irarom nin daga, asin tanganing an gabos na dila magpatotoo na si Jesu-Cristo iyo an Kagurangnan, manungod sa kamurawayan nin Diyos na Ama.’ (Fil. 2:8-11) Binendisyunan ni Jehova si Jesus “sagkod lamang” paagi sa pagbuhay liwat sa saiya pasiring sa imortal na buhay.—Roma 6:9.\nAN HADI GINIBONG MAS DAKULA KISA SA SAIYANG ‘MGA KAIBAHAN’\n7. Sa anong mga paagi na linahidan nin Diyos si Jesus nin urog kisa sa saiyang ‘mga kaibahan’?\n7 Basahon an Salmo 45:6, 7. Huli sa hararom na pagkamuot ni Jesus sa katanusan asin pagkaungis sa ano man na puwedeng maglapastangan sa saiyang Ama, linahidan siya ni Jehova bilang Hadi kan Mesiyanikong Kahadian. Linahidan si Jesus kan ‘lana nin [labi-labing] kaugmahan’ nin urog kisa sa saiyang ‘mga kaibahan,’ na iyo an mga hadi kan Juda sa pamilya ni David. Paano? Linahidan si Jesus ni Jehova mismo. Saro pa, linahidan siya ni Jehova bilang Hadi asin Halangkaw na Saserdote. (Sal. 2:2; Heb. 5:5, 6) Dugang pa, si Jesus linahidan bako nin lana kundi nin banal na espiritu, asin an saiyang pagkahadi bakong sa daga kundi sa langit.\n8. Taano ta masasabing lehitimo an awtoridad ni Jesus, asin taano ta makakasigurado kita na matanos an saiyang kahadian?\n8 Pinatukaw ni Jehova an saiyang Aki bilang saiyang Mesiyanikong Hadi sa langit kan 1914. Siya maghahadi sa ‘katanusan,’ kaya igwa nin garantiya na matanos asin daing pagpaurog an pamamahala niya. Lehitimo an awtoridad niya, huling si Jehova an pundasyon kan saiyang kahadian. Dugang pa, an trono ni Jesus ‘dai nin katapusan asin magdadanay.’ Dai mo daw ipinag-oorgulyo na naglilingkod ka ki Jehova sa irarom kan siring na makapangyarihan na Hadi na ninombrahan nin Diyos?\n‘ISINUKBIT KAN HADI AN SAIYANG ESPADA’\n9, 10. (a) Kasuarin isinukbit ni Cristo an saiyang espada, asin paano niya iyan ginamit tulos? (b) Paano pa gagamiton ni Cristo an saiyang espada?\n9 Basahon an Salmo 45:3. Ininstruksiyunan ni Jehova an saiyang Hadi na ‘isukbit an espada sa saiyang hagkusan,’ sa siring, tinatawan nin awtoridad si Jesus na makipaglaban sa gabos na nagkokontra sa soberaniya nin Diyos asin isagibo an Saiyang paghukom sa sainda. (Sal. 110:2) Huling daing makakadaog ki Cristo bilang Parapakilaban na Hadi, inaapod siya sa sarong traduksiyon na “O makusog na saro.” Isinukbit niya an saiyang espada kan 1914 asin nanggana siya sa pakikilaban ki Satanas asin sa mga demonyo, na ihinulog niya hali sa langit pasiring sa daga.—Kap. 12:7-9.\n10 Kapinunan pa sana iyan kan mapangganang pangangabayo kan Hadi. Kaipuhan pa niyang tapuson an saiyang ‘pandadaog.’ (Kap. 6:2) Isasagibo pa an paghukom ni Jehova sa gabos na elemento kan sistema ni Satanas sa daga, asin dapat na halian nin puwersa si Satanas asin an mga demonyo. An inot na hahalion iyo an Dakulang Babilonya, an pambilog na kinaban na imperyo nin palsong relihiyon. Katuyuhan ni Jehova na gamiton an pulitikal na mga namamahala tanganing laglagon an maraot na patutot na ini. (Kap. 17:16, 17) Sunod, lalaglagon kan Parapakilaban na Hadi an pulitikal na sistema ni Satanas. Dangan tatapuson ni Cristo, na inaapod man na ‘anghel kan bûngaw,’ an saiyang pandadaog paagi sa pag-apon ki Satanas asin sa mga demonyo kaini sa bûngaw. (Kap. 9:1, 11; 20:1-3) Hilingon ta kun paano ihinula kan Salmo 45 an mga pangyayaring ini na inaantisipar tang marhay.\nAN HADI NANGANGABAYO PARA SA “KATOTOOHAN”\n11. Paano si Cristo nangangabayo para sa “katotoohan”?\n11 Basahon an Salmo 45:4. An Parapakilaban na Hadi dai nakikilaban tanganing manakop nin mga teritoryo asin mang-uripon nin mga tawo. Nakikipaglaban siya sa sarong matanos na giyera na may marahayon na katuyuhan. Nangangabayo siya para sa ‘katotoohan, kapakumbabaan, asin katanusan.’ An nakakalabi sa gabos na katotoohan na dapat idepensa iyo an unibersal na soberaniya ni Jehova. Kinuwestiyon ni Satanas an pagigin lehitimo kan pamamahala ni Jehova kan magrebelde ini sa Saiya. Puon kaidto, an pundamental na katotoohan na iyan an kinukuwestiyon kan mga demonyo asin mga tawo. Nag-abot na an oras kan pangangabayo kan linahidan na Hadi ni Jehova tanganing lubos nang establisaron an katotoohan kan soberaniya ni Jehova.\n12. Sa anong paagi na an Hadi nangangabayo para sa “kapakumbabaan”?\n12 An Hadi nangangabayo man para sa “kapakumbabaan.” Bilang bugtong na Aki nin Diyos, siya mismo an nagtao nin ekselenteng halimbawa nin kapakumbabaan asin maimbod na pagpapasakop sa soberaniya kan saiyang Ama. (Isa. 50:4, 5; Juan 5:19) An gabos na maimbod na nasasakupan kan Hadi dapat na magsunod sa saiyang halimbawa asin mapakumbabang magpasakop sa soberaniya ni Jehova sa gabos na bagay. Idto sanang mga naggigibo kaiyan an tutugutan na mabuhay sa ipinanuga nin Diyos na bagong kinaban.—Zac. 14:16, 17.\n13. Paano si Cristo nangangabayo para sa ‘katanusan’?\n13 Si Cristo nangangabayo man para sa ‘katanusan.’ An katanusan na idinedepensa kan Hadi iyo an ‘katanusan nin Diyos’—an mga pamantayan ni Jehova sa kun ano an tama asin sala. (Roma 3:21; Deut. 32:4) Mapadapit sa Hading si Jesu-Cristo, ihinula ni Isaias: ‘Sa katanusan maghahadi an sarong hadi.’ (Isa. 32:1) Pupunan kan paghadi ni Jesus an ipinanugang ‘bagong kalangitan’ asin “bagong daga” kun sain ‘an katanusan mag-iirok.’ (2 Ped. 3:13) Kahagadan sa gabos na maistar sa bagong kinaban na iyan na magsunod sa mga pamantayan ni Jehova.—Isa. 11:1-5.\nNAGGIGIBO AN HADI NIN ‘MGA BAGAY NA MAKANGURUNGIRHAT’\n14. Paano magibo nin ‘mga bagay na makangurungirhat’ an tuong kamot ni Jesus? (Hilingon an ritrato sa kapinunan kan artikulo.)\n14 Mantang siya nangangabayo, an Hadi may espada na nakasukbit sa saiyang habayan. (Sal. 45:3) Pero maabot an panahon na bubulnuton niya an espada asin gagamiton iyan kan tuo niyang kamot. Ihinula kan salmista na an tuong kamot kan hadi magibo nin ‘mga bagay na makangurungirhat.’ (Sal. 45:4) Kun si Jesus mangabayo na tanganing isagibo an paghukom ni Jehova sa Armagedon, magibo siya nin ‘mga bagay na makangurungirhat’ tumang sa mga kaiwal niya. Dai ta nanggad aram kun ano an gagamiton niya sa paglaglag sa sistema ni Satanas. Pero huli sa paghirong iyan, grabeng takot an mamamatian kan mga nakaistar sa daga na dai naghimati sa patanid nin Diyos na magpasakop sa pamamahala kan Hadi. (Basahon an Salmo 2:11, 12.) Sa saiyang hula mapadapit sa panahon nin katapusan, sinabi ni Jesus na an mga tawo ‘malulunusan huli sa takot asin sa paghalat kan mga bagay na mangyayari sa kinaban, huli ta an mga kapangyarihan nin kalangitan magkakataranyog.’ Sinabi pa niya: ‘Dangan mahihiling ninda an Aki nin tawo, na nagdadatong sa sarong panganuron, na may kapangyarihan asin dakulang kamurawayan.’—Luc. 21:26, 27.\n15, 16. Sairisay an minabilog sa ‘mga hukbo’ na nagsusurunod ki Cristo sa ralaban?\n15 Sa pag-anunsiyar sa pag-abot kan Hadi na may ‘kapangyarihan asin dakulang kamurawayan’ tanganing isagibo an paghukom, an libro nin Kapahayagan nagsasabi: ‘Nahiling ko an langit na nabukas; asin uya an sarong maputing kabayo, asin an nangangabayo diyan inaapod Maimbod asin Totoo; asin sa katanusan siya naghuhukom asin nakikilaban. Asin nagsusurunod saiya an mga hukbo na nasa langit na nangangarabayo sa mga maputing kabayo, asin sinda nagugubingan nin pinong lino, maputi asin malinig. Asin sa saiyang nguso nagluluwas an sarong matarom na minasbad, tanganing lugadon niya kaiyan an mga nasyon, asin siya [magpapastor] sa sainda sa sugkod na batbat. Asin binabatayan niya an ligisan nin ubas nin kakurihan kan kaanggutan nin Diyos na Makapangyarihan sa gabos.’—Kap. 19:11, 14, 15.\n16 Sairisay an magigin kapwa parapakilaban ni Cristo na minabilog sa langitnon na ‘mga hukbo’ na nagsusurunod sa saiya sa ralaban? Kan inot niyang isukbit an saiyang espada tanganing palayason sa langit si Satanas asin an mga demonyo kaini, kairiba ni Jesus an ‘saiyang mga anghel.’ (Kap. 12:7-9) Garo makatanusan na magkongklusyon na sa giyera nin Armagedon, kaiba sa mga hukbo ni Cristo an banal na mga anghel. May iba pa daw na kaiba sa saiyang mga hukbo? Nanuga si Jesus sa saiyang linahidan na mga tugang: ‘An makadaog asin nag-iingat kan sakong mga gibo sagkod sa katapusan, ako matao sa saiya nin kapangyarihan sa mga nasyon, asin siya [magpapastor] sa sainda sa sugkod na batbat, siring kan narurunot na kuron; siring man kan pagkaako ko sa sakong ama.’ (Kap. 2:26, 27) Kaya, kaiba man sa langitnon na mga hukbo ni Cristo an saiyang linahidan na mga tugang, na sa panahon na iyan nag-ako na kan saindang langitnon na balos. Kaiba niya an linahidan na mga kapwa namamahala kun gibuhon na niya an ‘mga bagay na makangurungirhat’ mantang pinapasturan an mga nasyon paagi sa sugkod na batbat.\nTATAPUSON KAN HADI AN SAIYANG PANDADAOG\n17. (a) Sa ano nagrerepresentar an puting kabayo na sinasakayan ni Cristo? (b) Sa ano nagrerepresentar an espada asin busog?\n17 Basahon an Salmo 45:5. An Hadi nakasakay sa puting kabayo, na nagrerepresentar sa giyera na malinig asin matanos sa paghiling ni Jehova. (Kap. 6:2; 19:11) Apuwera sa espada, igwa man siya nin busog. Mababasa niyato: ‘Ako naghiling, asin uya, an sarong maputing kabayo, asin an nangangabayo igwa nin pana [“busog,” NW]; asin may korona na itinao sa saiya; asin siya luminuwas na nandadaog asin [tanganing tapuson an saiyang] pandadaog.’ An espada asin an busog parehong nagrerepresentar sa paaging gagamiton ni Cristo tanganing isagibo an paghukom sa saiyang mga kaiwal.\nAapudon an mga gamgam tanganing linigon an daga (Hilingon an parapo 18)\n18. Paano magigin ‘mapanas’ an ‘mga pana’ ni Cristo?\n18 Sa poetikong pananaram, ihinula kan salmista na ‘an mga pana kan Hadi mapanas, na mataradom sa puso kan saiyang mga kaiwal’ asin ‘magkakahurulog’ an mga tawo sa atubangan niya. Dakul an gagaradanon sa giyera sa bilog na daga. An hula ni Jeremias nagsasabi: ‘An panggagaradanon ni Jehova sa aldaw na iyan paghali sa sarong puro kan daga sagkod sa sarong puro.’ (Jer. 25:33) An kaagid na hula nagsasabi: ‘Ako nakahiling nin sarong anghel na nagtitindog sa aldaw, asin siya nagkurahaw sa halangkaw na tingog, na nagsasabi sa gabos na gamgam na naglalayog sa tahaw nin langit: “Madya asin magtiripon kamo sa dakulang pamanggihan nin Diyos; tanganing kamo magkakan kan laman nin mga hadi, asin kan laman nin mga kapitan, asin kan laman nin mga makusog na tawo, asin kan laman nin mga kabayo, asin kan mga nangangabayo diyan, patin kan laman nin gabos na tawo, kan mga hiwas asin mga gapos, asin kan saradit asin darakula.”’—Kap. 19:17, 18.\n19. Paano mapangganang tatapuson ni Cristo an saiyang pandadaog?\n19 Pagkatapos laglagon an maraot na sistema nin mga bagay ni Satanas digdi sa daga, si Cristo ‘sa saiyang kamurawayan’ magigin mapanggana. (Sal. 45:4) Tatapuson ni Cristo an saiyang pandadaog paagi sa pag-apon ki Satanas asin sa mga demonyo kaini sa bûngaw sa bilog na Sangribong Taon kan Paghadi. (Kap. 20:2, 3) Sa panahon na iyan na an Diyablo asin an saiyang mga anghel magin nang garo gadan na daing ginigibo, an mga nag-iirok sa daga dai na maiimpluwensiyahan ni Satanas asin mabubuhay na lubos na nagpapasakop sa mapanggana asin mamuraway nindang Hadi. Minsan siring, bago ninda mahiling na dikit-dikit na nagigin paraiso an bilog na daga, magkakaigwa sinda nin saro pang dahilan na maggaya-gaya kaiba kan saindang Hadi asin kan saiyang langitnon na kairiba. An magaya-gayang pangyayaring iyan an sisiyasaton sa masunod na artikulo.\n^ par. 3 Salmo 45:1 (NW): “An sakong puso pinahiro nin marahay na bagay. Ako nagsasabi: ‘An sakong awit mapadapit sa sarong hadi.’ An sakong dila lugod magin panurat nin mahusay na parakopya.”\nIrukyaw si Cristo, an Mamuraway na Hadi!


Nagigirumduman Mo Daw?—Disyembre 2013 | Pag-aadalan\nBASAHON SA Afrikaans Albanian Aleman Amharic Arabic Armenian Aymara Azerbaijani Azerbaijani (Cyrillic) Bicol Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Croatian Czech Danish Dutch Efik Español Estonian Ewe Finnish Ga Georgian Greenlandic Griego Guarani Haitian Creole Hapon Hiligaynon Hungarian Icelandic Igbo Iloko Indonesian Ingles Italiano Kazakh Kikuyu Kinyarwanda Kirghiz Kirundi Koreano Kwangali Kwanyama Latvian Lingala Lithuanian Luo Malagasy Malay Maltese Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Pranses Quechua (Ayacucho) Quechua (Bolivia) Romanian Ruso Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Sranantongo Swahili Swati Swedish Tagalog Tahitian Thai Tigrinya Tsonga Turkish Twi Ukrainian Uzbek Venda Vietnamese Waray-Waray Wolaita Xhosa Yoruba Zulu\nKasuarin si Jesus ‘naghulit sa mga espiritu na nasa bilangguan’? (1 Ped. 3:19)\nMinalataw na kan buhayon si Jesus, sinabi niya sa maraot na mga espiritu na maabot sa sainda an padusa na maninigo sa sainda.—6/15, pahina 23.\nAno an tulong kadipisilan sa pagigin mapanggana nin ikaduwang pag-agom?\nIyan an: dai pagtugot na malabihan kan inot na pag-agom an ikaduwa mong pag-agom; pakikiasosyar sa haloy nang mga katuod na bakong pamilyar sa bago mong agom; pagtitiwala sa bago mong agom huling nagin bakong maimbod an inot mong agom.—7/1-E, pahina 9-10.\nNuarin mahukom si Jesus sa mga tawo kun baga sinda karnero o kanding? (Mat. 25:32)\nMangyayari iyan pagdatong ni Jesus para hukuman an mga tawo sa panahon nin dakulang kahurasaan, pagkatapos kan paglaglag sa palsong relihiyon.—7/15, pahina 6.\nNuarin matangis asin maragot an mga ngipon kan mga tampalasan na nasambit sa parabula dapit sa trigo asin mga duot? (Mat. 13:36, 41, 42)\nMangyayari iyan durante kan dakulang kahurasaan pag narealisar ninda na dai na sinda makakadulag sa kalaglagan.—7/15, pahina 13.\nKasuarin nautob an mga tataramon ni Jesus dapit sa maimbod asin mapagmansay na uripon? (Mat. 24:45-47)\nNagpuon iyan na mautob, bako kan Pentecostes 33 C.E., kundi pagkatapos kan 1914. Kan 1919, ninombrahan an uripon na mamahala sa mga lingkod sa harong, na kaiba an gabos na Kristiyano na pinapakakan sa espirituwal.—7/15, pahina 21-23.\nNuarin nonombrahan ni Jesus an maimbod na uripon para mamahala sa gabos niyang pagsadiri?\nMangyayari iyan sa maabot na panahon, durante kan dakulang kahurasaan pag mag-ako na an maimbod na uripon kan saindang balos sa langit.—7/15, pahina 25.\nMay mga tawo daw na dai pinangaranan sa Bibliya huli ta sinda maraot o bakong mahalaga?\nDai kita dapat magkongklusyon nin arog kaiyan. May marahay asin maraot na mga tawo na dai pinangaranan sa Bibliya. (Rut 4:1-3; Mat. 26:18) Duwa sana sa maimbod na mga anghel an pinangaranan diyan.—8/1-E, pahina 10.\nApuwera sa puwersa na gikan sa Diyos, ano an nakatabang sa 230 Saksi na makatagal sa halawig na pagmartsa hali sa kampo de konsentrasyon sa Sachsenhausen?\nDawa ngani nangruruluya huli sa gutom asin hilang, sinda padagos na nagpakinurusog-kusugan na dai magpundo.—8/15, pahina 18.\nTaano ta nakakapakusog sa sato an pagkasaysay dapit sa pagbalyo kan mga Israelita sa Salog nin Jordan pasiring sa Dagang Panuga?\nDawa ngani nag-aapaw an salog, pinapundo ni Jehova an pagbulos kaiyan para makabalyo an banwaan niya. Siyertong napakusog kaiyan an pagtubod asin pagtitiwala ninda sa saiya, asin mapapakusog man kita kaiyan.—9/15, pahina 16.\nAno an ipinapahiling kan parating pagsambit nin kulor sa Bibliya?\nAn paggamit nin kulor sa Bibliya nagpapahiling na nasasabutan nin Diyos na may epekto iyan sa emosyonal na reaksiyon nin mga tawo asin na nakakatabang iyan para magirumduman ta an mga bagay-bagay.—10/1-E, pahina 14-15.\nPaano nauutob ngunyan an hula sa Miqueas 5:5 manungod sa pitong pastor asin walong duke?\nNasabutan ta na an ‘pitong pastor asin walong duke’ na sinambit sa Miqueas 5:5 nanunungod sa ninombrahan na mga elder sa kongregasyon, na nagpapakusog sa banwaan nin Diyos para sa ihinulang maabot na pagsalakay sa sainda.—11/15, pahina 20.\nAno an nagkapirang dahilan kun taano ta kaipuhan niyato an Diyos?\nKaipuhan ta an marahay na paggiya asin simbag sa mga problema sa buhay, na parehong itinatao nin Diyos. Tinatabangan niya kita na magkaigwa nin marahay na buhay asin magin maugma, saka uutubon niya an saiyang mga panuga na nasa saiyang Tataramon para magin posible ini.—12/1-E, pahina 4-6.\nNagigirumduman Mo Daw?—Disyembre 2013


Litag kan Daghan (osipon) - Wikipedia\nLitag kan Daghan (osipon)\nAn Lìtag kan Daghan sarong halìpot na osipon na isinúrat ni Buboy Aguay. Sarô iníng istorya nin pagkamoot ni Baltog sa Daragang taga-Isarog\nMga karakter[liwaton | liwaton an gikanan]\nKabali sa mga tauhan kan istorya sinda, Kadugnong na iyong tagapag-osipon, Baltog na sarong soltero, Codong na ama ni Sugitan, asin si Sugitan an daraga.\nAn laman kan istorya[liwaton | liwaton an gikanan]\nNag-iitok an istorya sa pagminoroot-mootan ninda Baltog asin Daragang taga-Isarog.\nKan an malabsay na salog nag-ating makuri\nAn tubig na tabang dai na nagbobolos\nAn pagsabot kan iba may sumpa an langit\nKaya nagpondo na an biyaya kan salog\nInin si Sugitan totoong babayi\nAlagad matanos mag ugid kan rason\nInin pigngangalas na pag ati kan salog\nSa oroistorya dai nanggad nagtobod.\nKaya sarong hapon mantang nasa salog\nKairiba an kadaragahan duman sa bulod\nNagdarakop sindang tabagwang asin boyod\nNa palna-kadakul sa sarimamaw na tolog.\nNagparolokso-lukso sa ibabaw kan gapo\nHastang makarayo sa mga kaibahan\nAn toyo bakong buyod o tabagwang\nKundi an isihon kun ano an rason.\nTa an tubig sa enotan garo natatapaan\nMantang an daraga nagbabaktas duman\nSa gilid kan salog si Baltog otodoy man\nNagpapahingalo sa likod kan kagapoan.\nMantang tiglilinig an dugo sa sundang\nSa enot na mansay sa daragang nag-agi\nPaghona ni Baltog tagulipdan ini.\nMantang inaalon kan doros nin kadlagan\nAn buhok asin gubing kaining namasdan\nPagmati ni Baltog abot saiya an hayahay\nMala ta daghan na dai pa lamang nabukas\nSa maski kiisay na pinapadangat\nNabatobalani kan daragang iyan.\nTolos binayaan an gakod-gakod\nBaboydamo asin amid na nagkadarakop\nTulos na sinulod sa gilid kan kagapoan\nAn pusong nakadulag nalomay ni Sugitan.\nKun ining daraga totoong tagulipdan\nO kun igwang sumpang arog ki Oryol man\nDaing sukat na diskubrehon kun ano an toyo\nAndam inin sundang kun igwang peligro.\nIsay na magurang an totoong magtotogot\nBayaan sa kadlagan an daragang magayon\nNa nagsosolo asin daing proteksyon\nO pag-iribang masurog kun may remalaso.\nDaing pagkaaram ini si Sugitan\nMay pades nin matang nagsusunod man\nSa balyo kan mga kagapoan\nMasirot si Baltog sige man an sunod.\nInin paggamiaw kan daragang ogis\nDuman an atensyon sa enotan kan batis\nHuli ta nakatanaw nin silyab sa gapo\nNa garo nagtapa nagsagop kan tubig\nKaya dai nagbobolos sa mga bakilid.\nKan makarani na totoong nahiling\nSarong halabang bagay an duman nakasagop\nSa balyo kainin trosong sinasabot\nBastante an tubig na pinagmamawot.\nKundi nagngangalas inin si Sugitan\nKun panong nakasagop an bagay na idto duman\nMahalnas, maitom, makintab an kublit\nGaro batbat an ibabaw pambihira an hugis.\nSa kasisibot na makakua nin tubig\nPinorbaran an minasbad kun magtadom\nSa katitigbas kaini saka nagbongkaras\nAn trosong paghona saro palan halas.\nSawang kardakula inin tuminapa\nKaya dai nagbobolos an tubig sa ibaba\nPag olanto kan tubig kasabay an liog\nAn payo kan sawa uminikot pasiring saiya.\nMinsan nanggirabo asin mati an peligro\nMayo ng panahon an pagdulag digdiyo\nKinapotan ni Sugitan nin kusog an polo\nAsin inihandang tagpason an onglo.\nDai na nagsayang nin panahon si Baltog Duman sa kagapoan ini uminolwat Kapot kapot an pana asin pinuntirya An naglalaad sa anggot na mata kan sawa.\nPraktisadong soldados kan saindang tribo Tinamaan tolos an mata kan sawa Sa kulog na namate lalong nag alboroto Iwinasiwas an hawak asin ikog sa salog.\nTolos na uminokbo sa Sugitan sa gapo Tanganing dai mahagop kan rapadong makusog An payo kan hayop minsan saro na sana an mata Dinagoso si Baltog nin mayong pataratara\t.\nSabay buminuka an nguso tanganing tikibon An maisog na si Baltog dagos nang pangoson Alagad an maisog na barobata dai natatakot Sa dakol ng peligro sa laog kan kadlagan.\nKabisado niya an hiro kan mga hayop Imbes na magdulag asin magpaipli Dinagoso man an sawang nagrarani Pagnganga kan halas saka itinukod.\nAn sibat sa ngala ngala na sa iyang kapot Sa ungis kan hayop asin ongot ongot Orog na nag wawasiwas an payong maisog Alagad si Baltog nagkapot nin kusog Dai nagbobotas sa sibat na tinukod. Sa pagkakaipli sa kagapoan ni Sugitan Nahiling kaini an ikog kan sawa Saka nagiromdoman an mga osipon An kusog kan halas sa ikog nagpopoon.\nMantang nagsisibot an sawa na matakdag An lalaki sa nguso na nagkukulambitay Paluway man na hinikap kan daraga an ikog Asin initaas an sundang na hios.\nItinao kaini an bilog na kusog Dangan tinigbas an ikog na may birtud Duman umanaringking an maisog na hayop Kan maputol na itong saiyang ikog.\nMarikas na kuminaripas-kamang sa kadlagan Maray sanang nakabotas tolos an Baltog na paladan Pagkahali kan hawak kaining makuring halas Buminulwak man an tubig na labsay.\nSaka marikas na nagbolos sa kagapoan Mantang nagmamasid an duwang pagal pagal\nNawara an gayon na nahiling ni Baltog Sa daragang nasumpungan na pano nin isog Alagad an paghanga niya nag-orog pa lugod Huli ta saboot niya may katapat na si Baltog.\nSi Sugitan man garo na-batobalani Sa kusog asin isog kaining lalaki Sa pagkakatindog kaini sa gapo An daghan ni Sugitan garo natagalpo.\nBago pa nakahoma si Baltog sa lugar Napadarinas na inin kagayonan Asin buminagsak sa tubig na andam Sinalo an hawak likay sa kagapoan.\nSa sulog na makusog tolos na inanod Garong inirayo ki Baltog na namoot Saka man bominoso ining barobata Paglobto linangoy an salog na labsay.\nSa kakakotab asin kakampay Naabot niya an kamot kan daragang tunay Mantang padagos sindang ihinuhuros Makusog na tubig na nagbubulos sa salog.\nNagkakawikaw na an bitis ni Baltog Sa iraraom kan salog tibaad may gamot Na sukat makapotan pansabat sa sulog.\nSinusurog gayod siya ni Gugurang Kun panong may bandalang iyong nakapotan Tolos na binotong asin narisang nakagakod Sa balyo kan kamot an daraga kapot kapot.\nKan sinda makagilid na asin makahawas An bandalang nagligtas kasumpay kan gakod Kan baboydamo asin amid na subago nadakop.\nSaka duminatong na naghaharangos Pag iriba kan daragang nakasaksi kan gabos Saka nagkabistohan an duwang maisog Nabantog sa tribu an gibo ni Baltog.\nDuman iniatang ni Baltog an dakop Sa lider kan tribong ama ni Sugitan Na minsan bolanos inin nagpasalamat Sa pagkakasalbar sa aking padangat May diit nin labsay ining namamati Huli ta an duwa pirming magkasalimbad Dai napupukit an matang nag-oolay.\nDai ini nahilom sa amang maimon Kaya pagkapamanggi pinalaog na si Sugitan Asin amay na pinagpahingalo likay sa ano man Mantang si Baltog boot kotanang makaolay An daragang napusuan sa isog asin bansay Alagad si Codong nakaisip na lamoson Sa tuba an bisitang sa saiyang daraga mahabon.\nNagpaonra an lalaki nin magkapirang tagay Dangan nagsayomang magpahingalo na man.\nSa boot kan lalaking amay pagkaaga Mahiling sa pamahaw inin magayon na daraga Alagad pagkaaga mayo na si Codong Kaiba an mga tawohan asin si Sugitan.\nOlay kan saiyang napaghapotan Nagpuli an magarama sa lugar ni Amyanan Sa Mabalodbalod na iyo an pagngaran.\nTolos na suminunod inin binayaan. Inin si Sugitan biyong nagtatangis Kun tanong an ama biyong nauungis Sa lalaking may siring na ogma sa boses\n“Ama kong Codong saimong dangogon Inin pakiolay kan aki kong bugtong Ta daw ta irinayo inin sakong puso Sa lalaking sakuyang namotan na gayo?”\n“ Pagkamoot? Anong pagkaaram mo Sa taramon na iyan na dai nabibisto Siring sa lalaking nagligtas saimo Baltog ngani an ngaran ano pang aram mo?\nHabo kong mag-abot an oras na magbasol Na ika togotan na saiyang maagom Huli ta habo kong ika mawara ng dagos Sa sakuyang paghiling mapara na tolos\nIka an solong ladawan ni Nanay mo Na natatadang atang niya sa sako Kun itotogot kong lalayon katong tawo Garo inako ko an kagadanan mo.”\n“Ama kong tunay dai taka nasasabotan Panong mawawara ako sa atobang An pag-agom sako bako nin kawaran Kundi an mag-ogma asin madagdagan\nKung ngoyan ako sana an saimong bitoon Sa saimong mata orog na magayon Tawi man kami nin pagkakataon Na buhay pamilya samong atobangon.”\n“Dai. Dai mo nasasabotan ining inoolay Magtobod ka sakuya kun habong makolgan Maabot an aldaw an gabos matotoltol Maipapamogtak an gabos na hatol An kamagurangan igwang tinutugon Na dapat sunudon dai pagbalgahon.” Kadugnong:\nNaabot ni Baltog an ronang Mabalodbalod Pusikit na kadlagan sa balyo kan Isarog Alagad mayong Sugitan na nasumpungan Kundi kahiwasnan kan kabuludan\nMakuring agrangay asin kapaoyan An sinapo kan lalaki sapirang aladaw na baklay Saen daw na lalawgon kan maliwanag na bulan Masisirip giraray an daragang napusuoan\n“Ay bulan na maliwanagon sakuyang tingag ngonyan Minsan harayo ka ako simbagon man Saen daw na sirong kaining kakahoyan Nanalag an daragang sakuyang namomotan.\nPalaada man inin sakuyang agrangay Asin ihapros mo an liwanag ki Sugitan Kun doros sukat mong sugoon paduman Ihinghing an sakit na sakuyang inaagihan.\nAy tadaw bulan kasurog ka baga ni Codong? Tadaw ta nagtatago sa mga panganoron? Hare pagtago sako an saimong lalawgon O bulan, bitoon daghan ko rangahon.”\nKan makapuli na si Baltog sa sadiring rona Nagtipo nin Kusog asin nin sandata Dangan nagpaaram na mabaklay ngaya Sa harayong lugar kun saen may ranga.\nAn saiyang paaram sa mga kahimanwa Saiyang susuyudon an bilog na rona Mga kabulodan asin kasalogan Saiyang uugidon kun igwang kalaban\nTandayag asin tagulipdan o mga tawohan Na tibaad may ambang peligro sa kagabsan Alagad sa balyo kan saiyang pagbaklay Daghan nagkokotad nag-oogmang tunay\nHuli ta sa paagi kan saiyang lakaw Tibaad si Sugitan saiyang manompongan Daing bulod an saiyang papalihison Daing salog an saiyang sososogon\nDaing kadlagan na paglilikayan Daing peligro an saiya mahampang Gabos tutumpahon gabos sosokayon Nawawarang daghan na lalay ni Codong.\nKun itinukdo siya sa Mabalodbalod Kan sarong tawohan ni Codong na maimon Tibaad an hanap na saiyang ranga Sa balyo kan Isarog duman an estada.\nKaya sa Subangan nangagi an lalaki Andam an sundang asin armas kaini Sa anoman na remalaso na tibaad umagi Dusay siyang andam aldaw man o banggi.\nKan mapabareta sa estada ni Codong Na may sarong lalaking nagbabaklay pasiring sa amyanon Tolos na ibinogtak si Sugitan sa tahaw Kan tolong gatos na kahoy nakapatindog sa langtad\nAn tolong gatos na darakulang kahoy Nakatusok sa daga nin labi kararom Piridpid iniyo na nakapaikot sa sarong labot Na toyong kinutkot.\nSa pag oltanan kaining barikadang kahoy Igwang mga litag na toyong pighilom Inin katahawan kun saen may kalot Duman ibinogtak Si Sugitan na maboot Asin an pagkakakan toyong tinotondog Tinotonton baga kan lubid na gakod\nKan uminabot na sa lugar si Baltog Dikitan ng magralaban ki Codong na kasurog Alagad nahiling kan ama ining pag maigot Kaya itinukdo an daragang nasa kalot.\n“Naibareta na an saimong pagbaklay Asin pagmaigot na si Sugitan masompongan Yaon siya duman sa tahaw kan kalot Asin tolong gatos na kahoy na nakapalibot\nKun talagang bilog an pagmawot Sa laog nin sambolan sakuyang itotogot Na saimong laglagon an mga trosong nakaikot Na daing ibang katabang kundi an sundang na hios\nAlagad kun somobra sa talaan na aldaw An saimong kaluyahan ki Sugitan magadan Huli ta an pagkakan na itotondog duman Tama sanang makatapar sa bilog na sambolan.” Baltog:\n“Ta daw ta ginigibo ini sa daragang naoyayan Kun totoong padangat tadaw ta pinapasakitan Anong klaseng ama ikang nabansagan Sukat na mataha inin samuyang kamogtakan?”\n“ May katanosan an gabos na disesyon Igwang birtud an gabos na paliyon Na saindong mga bagong tobo masakit tobodon Huli ta binobota kamo kan bagong paglaom\nAlagad sa huri sukat nindong magimatan Ining paglilikay igwang katanosan Olay kaining mga kagurangan Pagtobod sana ngani tanganing makalikay.\nAlagad kun siring an saimong pag agagha Tinasa ko na man an sakit na dara Hala paghumare punan na an kalda Tolong gatos na kahoy na lalaglagon Na sa tahaw si Sugitan na ogma.”\nMinsan igwa pag tiunay an daghan Sa ginibong pagtogot ni Codong na ama Tanganing dai mahiling an sakit kan duwa Sa Mabalodbalod puminuli ngona.\nAsin itinogon na kun si Baltog marata Sa litag na andam hilom ssa palibot kan kudal Ilobong sa kalot an hawak na langkaba Asin hawason duman si Sugitan na aki niya.\nPagbilog giraray kainin bagong bulan Si Codong mabalik digdi sa istaran Kun itogot nanggad kainin si Gugurang Sa saiyang pagpuli an duwa ikasal.\nMantang nagbabaklay parayo si Codong Nagpopoon na si Baltog sa saiyang silot Ta kun pagluyahan nin kusog o boot Herak man si Sugitan na saiyang pagkamoot.\n“Kinudalan kan nin matatagas na kamagong Kan saimong amang si Codong Ilinaag ka sa kalot na sarong dakulang silot Alagad Sugitan ko na sakuyang minamawot Ako magtitios na ika mahiling sukat kan mata Na iyong mabolong kan sakuyang lugad\nGabos na dalan na sakuyang linakaw Gabos na angat sa buhay na sakuyang inatobang Gabos mawawaran nin saysay Kun ika sakuyang dai mabotasan.\nKada tigbas kaining sakuyang minasbad Sa tagas kan kahoy dai magngangalas Sa sakit na ining satuyang inaatobang Digdi man an lagwertang satong kaogmahan Ipapahiling ko saimo, ki Codong asin sa kagabsan An bunga kan pusong namoot na tunay.\nSambolan an nakaagi aldaw asin banggi Sukat daw malaglag ni Baltog an litag Asin malikayan an angat na hayag?\nSambolan, uni na nagdadangadang man Si Codong kaiba kan saiyang angkan Asin siring na sana an saindang pagngalas An dakulang silot sa abaga ni Baltog sinakat Ngunyan sarong dakulang harong an nakapamugtak\nAn mga harigi asin panalibot An mga panalgan asin mga kabaan Ang mga panaraytay asin mga soleras Patin mga lanob asin mga atop Gabos hali sa kahoy na kudal na silot.\nAn nahaman na harong na korteng paikot May halangkaw na sirong asin hagyanan na pusog Toyong pinamugtak kan madunong na Baltog Namitisan ini sa dating kalot Kun saen binogtak si Sugitan na matanos.\nKun sukat sa pagngalas, sa ogma o sa pagsuko Nagtogot na si Codong na si Baltog magsungko Asin sa sunod na pagbilog kan bulan An duwang dayupot saiyang ikakasal\nMinsan sa likod kan hararom na torohok May napapaipli sa mata ni Codong nin lodok Na pagkalihis sana kan siyam na bulan Saka nagkaigwa an gabos nin katanosan Na dai pag oyon ni Codong kan enot Huli ta siring sa nangyari ki Amyanan Kan ipangaki kaini magayon na si Sugitan Iyo man an huring kusog na binotsan Ribay sana nin buhay an halipot na kaogmahan.\nDuman sa kalot na pamitisan kan hagyan Saindang ilinobong inin si Sugitan Mantang an mga luha gulpi an dalahay Pinangaranan ni Baltog an aking Harubay.\nKun lumakaw an panahon sa saindong lagwerta Asin masumpungan inin awit ngaya Sumpayi na sana kan saindong kanta Tibaad nasa kamot nindo matapos an istorya.\nPinaghugot gikan sa "https://bcl.wikipedia.org/w/index.php?title=Litag_kan_Daghan_(osipon)&oldid=148701"\nHuring pigliwat an pahinang ini kan 23 Marso 2014, alas 00:52.